qundao/data-zh-poetry huggingface dataset:
廖司法挽辭
作者：釋道潜
朝代：宋

吾聞廖夫子，名大不得睹。
讀書盡五車，行義拔前古。
聚徒從妙齡，所至變鄒魯。
身雖甘陋巷，志欲望伊呂。
風雲苟超騰，名教當有補。
蹉跎鬢毛改，寸祿晚方取。
青衫適南營，素幔歸湓浦。
秋原起新隴，寂寞一抔土。
悲歌動閭里，清血洒如雨。
蘭玉已含芳，行看秀庭戶。
廣陵城外野步呈莘老
作者：釋道潜
朝代：宋

林梢聒聒鳥聲繁，積雪初消澗水渾。
老樹臥波寒影動，野烟浮草夕陽昏。
風回笛響山前路，犬吠人行竹外村。
杖屨不知幽興遠，歸來新月在柴門。
廬山道中懷子瞻
作者：釋道潜
朝代：宋

谷口晴雲散曉光，鳥聲呼我渡橫塘。
輕明獨愛桃花靜，撩亂偏嫌柳絮狂。
處處叢祠起簫鼓，家家籬落動耕桑。
去年今日東坡路，拄杖相將探海棠。
廬山雜興·其一
作者：釋道潜
朝代：宋

古帝論匡山，南國之德鎮。
邇來得躋攀，此語始吾信。
雄雄壓九江，矗矗排萬仞。
青天落飛瀑，白日雷霆震。
石鏡俄忽開，孤光舞而運。
異花無冬春，瑶草亦芳潤。
遠公初渡江，道譽藹東晉。
劉雷贊高風，遯世各無悶。
陳迹虎溪頭，于今誰與訊。
廬山雜興·其一
作者：釋道潜
朝代：宋

溪石斑斑舞碎光，巖花冉冉馥幽香。
當時吳猛逢山處，金闕橫開在上方。
廬山雜興·其一〇
作者：釋道潜
朝代：宋

山深雲物清，挹玩洗浮慮。
昨日行澗南，飄然即芒屨。
風潭耿危彴，晚與樵爭度。
隔水認梅花，方驚歲華暮。
幽人眇江海，樂事期誰預。
山月獨多情，娟娟遲歸路。
廬山雜興·其一一
作者：釋道潜
朝代：宋

高巖吐奇雲，倏忽千萬丈。
援毫欲名貌，卷縮非一狀。
飛仙或遨游，隠隠出其上。
驚飈忽吹滅，轉盻惟清嶂。
山中勝事多，彼俗誰能亮。
廬山雜興·其一三
作者：釋道潜
朝代：宋

一月廬山陽，光風動林壑。
陰崖拆曾冰，隠隠飛溜落。
曦和伯化工，萬彙欣並作。
匆匆鳥聲聒，艷艷花霧薄。
瘦骨喜攀躋，芒鞋便犖確。
期遇山阿人，賞心將共託。
廬山雜興·其一二
作者：釋道潜
朝代：宋

圓月未出嶺，衆峰環蒼蒼。
裴回倚脩竹，遲此清夜光。
俄驚衆木顛，灧灧浮銀潢。
玉兔既且躍，浮雲亦難妨。
須臾經中天，下矚被八荒。
却瞻中外官，森森斂低昂。
廬山雜興·其一五
作者：釋道潜
朝代：宋

通玄接香谷，夾道青松直。
高秋得微雨，秀色寒更碧。
林梢挂紅子，照眼明的的。
散策從所歡，悠悠事遐歷。
僧坊媚烟篆，笑語戀几席。
陶謝安在哉，空山獨行迹。
廬山雜興·其一四
作者：釋道潜
朝代：宋

五更山雨餘，海月漏雲表。
流輝入庭戶，烱烱白如縞。
百舌語空林，關關催欲曉。
衆禽亦和鳴，爲我釋孤抱。
杉松本奇姿，洗滌看愈好。
惆悵桃李花，東風卷如掃。
廬山雜興·其七
作者：釋道潜
朝代：宋

中巖不知暑，但覺晝景長。
朝來出孤定，踽踽行西岡。
風泉漱石齒，松雨飛蒼蒼。
猿鳥亦我喜，鹿麋還相將。
喬林積翠下，粲然矚孤芳。
冉冉抱絕格，霏霏浮暗香。
山祇善守護，每吐雲霧藏。
寄言樵蘇子，慎勿輕摧傷。
廬山雜興·其三
作者：釋道潜
朝代：宋

白鶴峰後原，逶迤曠平陸。
道周問樵子，古實青牛谷。
披榛得徑路，曳杖驚麋鹿。
鮑生古騷人，曾過鍊師宿。
明月古壇邊，題詩記脩竹。
茲焉廢耕隴，歲晏空菽粟。
薄日靜銜山，驚湍瀉哀玉。
回首睇吾廬，風幡隔林麓。
廬山雜興·其三
作者：釋道潜
朝代：宋

高松夾道夕陽明，抱葉風蟬引細聲。
勸爾行人聊駐足，出山無物更能清。
廬山雜興·其九
作者：釋道潜
朝代：宋

霜清玉繩曉，澗谷風未號。
澄潭不可極，俛盼驚骨毛。
豈不有神物，於茲能遁逃。
海日射兩崖，餘輝何昭昭。
游鱗出岸穴，翻覆如銀刀。
偶來殊不惡，勝事俄所遭。
聊爲五字詠，遠愧謝與陶。
廬山雜興·其二
作者：釋道潜
朝代：宋

衆峰勢連環，萬疊不可窮。
香爐獨秀拔，佳氣常葱葱。
長風卷游霧，曉壁開曈矓。
招提出其下，樓觀排青紅。
回眸盻五老，刻削金芙蓉。
宜哉謫仙子，愛此巢雲松。
廬山雜興·其二
作者：釋道潜
朝代：宋

隔崖垂蔓蔚蒼蒼，隠見莓苔舊石床。
定有飛仙集其下，月明時復度笙篁。
廬山雜興·其五
作者：釋道潜
朝代：宋

少文好山林，每往輒忘歸。
余生千載後，獨與斯人違。
朅來爐峰下，結宇聊棲遲。
長林拱茂木，九夏遺炎曦。
溪雨晝忽破，藤花照清漪。
黄鸝語深竹，可聽不可窺。
廬山雜興·其八
作者：釋道潜
朝代：宋

龍湫亙三峽，草木皆森奇。
禪餘得支徑，別塢行逶迤。
上人吳門秀，邈有方外姿。
芒鞋襯兩足，策策欣相追。
秋田罷刈穫，雲水明空陂。
雙雙林中禽，文彩光陸離。
雍容事飲啄，相顧忘驚飛。
鮮飈忽騰馥，巖桂飄葳蕤。
峰端臥落日，眷此忘還期。
廬山雜興·其六
作者：釋道潜
朝代：宋

暮峰騰玄雲，飛雨來滂沱。
亂點洒蒼壁，森森挂青蘿。
須臾漲前溪，蕩蕩浮銀河。
中流轉巨石，出沒如黿鼉。
天宇夜開霽，星蟾瑩摩挲。
玲瓏辨崖樹，宛轉照庭柯。
詠詩無桀句，奈此佳景何。
廬山雜興·其四
作者：釋道潜
朝代：宋

山南信美矣，山北尤增奇。
春風錦繡谷，紅素自相依。
梯空上絕巘，雲日驚倒窺。
崖壁暈祥光，五色成頗梨。
旁通大林寺，松竹短且欹。
樂天當日游，四月桃始披。
餘齡願寄此，永與人世違。
廬山雜興·其四
作者：釋道潜
朝代：宋

星渚江邊月已生，石橋歸路夜崢嶸。
西風散入松千樹，翻覆銀河秋浪聲。
建隆秋夜·其一
作者：釋道潜
朝代：宋

梵唄聲沈香霧銷，月明金殿影岧嶢。
夜深唯有龕燈在，風露滿庭人寂寥。
建隆秋夜·其二
作者：釋道潜
朝代：宋

娟娟雲月照窗扉，紙帳形開夢覺時。
庭下風篁自成韵，吹簫安用玉人爲。
彭門書事寄少游·其一
作者：釋道潜
朝代：宋

我思君處君思我，此語由來自謫仙。
欲借野人傳紙尾，待憑新雁寄遼天。
彭門書事寄少游·其三
作者：釋道潜
朝代：宋

百尺黄樓拂杳冥，樓前風物極崢嶸。
東州詞客渾爭詠，獨怪相如賦未成。
彭門書事寄少游·其二
作者：釋道潜
朝代：宋

戲馬臺邊駐馬蹄，回廊曲院總攀躋。
秦郎前日曾來否，試拂凝塵覓舊題。
得端叔淮上書
作者：釋道潜
朝代：宋

飛鴻從西來，有客遺我書。
開緘識遠意，字字情有餘。
報言歷長淮，泛泛乘舳艫。
天開滅遠霧，水碧涵空虛。
超然忘端倪，身世疑有無。
徜徉極幽致，恨我失之俱。
我昔與曾子，茲游頗躊躕。
風高當白帝，露冷凋紅蕖。
扁舟僅半月，歷覽窮朝晡。
伊人亦才華，俊逸千里駒。
結交慕豪彥，倜儻非迂儒。
當時欲相從，恨子隔海隅。
今朝子獨往，我輩還星疏。
邂逅亦有分，夤緣非强圖。
茫然臨西風，俛首良自吁。
庶幾有至理，去彼形跡拘。
相望雲漢間，皎潔同蟾蜍。
思正挈家游張氏園有詩俾余次韵
作者：釋道潜
朝代：宋

邦人莫訝氣如虹，生長皇家富貴叢。
陶寫年華樽俎外，吟哦風物笑談中。
伶倫奏曲千般巧，錦綵纏頭一樣紅。
琴瑟獻酬還可樂，牽衣兒女復相同。
慕容居士雙柟軒
作者：釋道潜
朝代：宋

陽羨溪山名浙右，氤氳淑氣無時有。
遂令比屋慕弦歌，甲第殊科爭捷手。
先生讀書三十年，數奇不偶真可憐。
閉門陋巷聊自隠，簞瓢屢空心晏然。
南軒前頭兩佳木，先生撫玩長不足。
尤愛薰風五月初，白銀開花光照屋。
故人解后相逢遇，指點婆娑索新句。
君不見少陵杜叟有長吟，莫作凡材等閑賦。
慧覺孜師綠筠軒
作者：釋道潜
朝代：宋

綠筠蕭蕭含爽籟，幽姿冷落人難愛。
壁間但有謫仙詞，聲名自到江湖外。
當年創軒非壯觀，局促簾櫳日虧蔽。
一朝經畫有底難，推倒牆頭了無礙。
坐挹西南十里山，彩翠浮空屹相對。
開池鑿圃增氣象，佳致真爲一方最。
鳥聲鳴春春漸融，蘭芽蕙出初蒙茸。
我來正值新雨定，弄日吹香聞座中。
主人散策邀我步，池南池北聊從容。
會待龍孫添夏蔭，借君此地眠清風。
懷仙閣
作者：釋道潜
朝代：宋

瀛洲仙人騎皓鶴，珮玉鳴風度寥廓。
錦溪南望九仙岑，笑指烟霞憩曾閣。
閣中清絕無纖塵，銅鑪著香夜夢真。
平明跨鶴出山去，澗草巖花空自春。
山僧問我入何地，今作玉皇香案吏。
挾持造化幾時還，搔首臨風聊一喟。
戲招李無悔秀才
作者：釋道潜
朝代：宋

淋漓一雨過秋山，洗出西湖小霽天。
烱烱魚鱗含倒景，飄飄羊角卷荒阡。
野塘白芡珠盈斗，幽浦紅蕖錦繞船。
冷炙殘盃當已厭，好來波際弄嬋嬋。
戲書誠師秋景小屏
作者：釋道潜
朝代：宋

黄蘆敗葦兩三叢，彷彿江湖在眼中。
雁鴨驚呼緣底事，一時昂首立秋風。
探梅
作者：釋道潜
朝代：宋

問訊風篁嶺下梅，疏枝冷蕊未全開。
繁英待得渾如雪，霜曉無人我獨來。
揖仙亭
作者：釋道潜
朝代：宋

崧陽古令尹，製錦誇妙手。
鳴弦對高堂，坐使風俗厚。
政成思考槃，觴豆宴賓友。
開亭面緱嶺，佳致昔未有。
雲烟靄葱曨，青壁冠星斗。
王子果真仙，揖君千載後。
鸞車駐縹緲，彷彿容暫偶。
天風吹簫笙，凄響落戶牖。
紛紛驚坐客，往往爲回首。
相顧勿復言，且進杯中酒。
早秋南樓書事
作者：釋道潜
朝代：宋

白帝初回天地秋，井梧葉老陰尚稠。
森森爽氣入屏幔，骨冷魂清無汗流。
覺來覽眺覓佳處，挾冊獨上西南樓。
崇山廣澤坐可挹，遠水孤村橫道周。
上窺青天墮海日，下瞰白鶴盤庭楸。
誰令濃陰起曾嶂，撲撲亂眼如雲浮。
埋林漲壑只俄頃，撫袂掩抑將誰儔。
明星皎月邈難見，絡緯蟋蟀空啁啾。
安得風生土囊口，萬里一掃無停留。
王孫未歸空碧草，我思不見徒離憂。
昌化雙溪堂呈府簽判趙德茂宣德
作者：釋道潜
朝代：宋

吳會溪山總可憐，此堂雄覽獨能全。
銀河兩派來天上，黛色千峰落檻前。
樵斧聲沉蒼靄裏，釣竿人立白鷗邊。
多才李賀知無敵，妙句行看陋衆妍。
春日·其一
作者：釋道潜
朝代：宋

蘭英蕙萼競芳新，左右吹香暗襲人。
江海久無騷客賦，一枝唯可薦靈均。
春日·其二
作者：釋道潜
朝代：宋

清溪白石曉磷磷，洗露桃花兩岸新。
欲覓劉郎家住處，但聞雞犬不逢人。
春日即事呈定海尉葛叔忱
作者：釋道潜
朝代：宋

曾臺宿霞披，滴瀝朝露濕。
有客獨登臨，含情空佇立。
問君佇立何所爲，報言遠人嘗有期。
菊花黄日出山去，芳草綠時猶未歸。
萬壑千巖望何極，願託孤鴻寄消息。
少年游衍易蹉跎，翻恐歸來不相識。
滿目春暉花爛熳，花底幽禽自相喚。
紛紛萬類皆有從，獨我參差邈雲漢。
勸君不用長相思，容顔消竭神空疲。
無情况有西樓月，夜夜清光照不虧。
春日赤壁·其一
作者：釋道潜
朝代：宋

灧灧春江水拍隄，雙雙出沒羨鳧鷖。
白沙青石無泥滓，且逐東風進杖藜。
春日赤壁·其二
作者：釋道潜
朝代：宋

蕭瑟江梅樹樹空，蘭芽猶短未成叢。
行窮赤壁山西路，只有桃花一樣紅。
春日雜興·其一
作者：釋道潜
朝代：宋

池南池北日融融，水荇風蒲各占叢。
幸有花枝能照眼，可無詩句補春工。
春日雜興·其一〇
作者：釋道潜
朝代：宋

樹萱移菊助春榮，沐雨梳風擢翠莖。
童子新能理荒穢，不教蕭艾並叢生。
春日雜興·其七
作者：釋道潜
朝代：宋

雨洗樓頭碧瓦昏，五更殘月墮金盆。
轆轤索轉玉繩曉，花底宿禽無數喧。
春日雜興·其三
作者：釋道潜
朝代：宋

柳外披烟舒遠目，花邊植杖坐芳茵。
能言百舌深藏葉，解舞鵾雞不避人。
春日雜興·其九
作者：釋道潜
朝代：宋

戢戢籬根紫筍長，滿城桃李罷芬芳。
東風雖是無情物，送謝迎繁亦更忙。
春日雜興·其二
作者：釋道潜
朝代：宋

城根野水淥逶沱，颭颭風船掠岸過。
日暮蕙蘭無處採，渚花汀草占春多。
春日雜興·其五
作者：釋道潜
朝代：宋

去歲春風上苑行，爛窺紅紫厭平生。
而今眼底無姚魏，浪蕊浮花懶問名。
春日雜興·其八
作者：釋道潜
朝代：宋

梅梢青子大於錢，慚愧春光又一年。
亭午無人初破睡，杜鵑聲在柳花邊。
春日雜興·其六
作者：釋道潜
朝代：宋

碧流如鏡轉春渠，時送殘紅出雨餘。
可怕莓苔黏屐齒，强扶筇竹過鄰居。
春日雜興·其四
作者：釋道潜
朝代：宋

雨闋中庭暖日浮，春禽百種聚喧啾。
粉腰蜂子尤無頼，撓遍花鬚未肯休。
春晚·其三
作者：釋道潜
朝代：宋

怪雨盲風卷却春，傍欄蕭瑟只青筠。
引雛燕子朝來去，回首多情語更頻。
春晚·其二
作者：釋道潜
朝代：宋

曉風池沼水瀾翻，春盡淮南麥秀寒。
院落無人日亭午，柳花如雪滿闌干。
春晴·其一
作者：釋道潜
朝代：宋

積雨久不破，曾陰蔽城闕。
曉來得春風，掃蕩凈六合。
綽約牆頭花，依微带殘月。
少年誰家子，驊騮飛蹀躞。
揚鞭出郊去，逸興生林樾。
黄鳥弄柔音，青梅已堪折。
行樂須及辰，芳時易消歇。
春晴·其二
作者：釋道潜
朝代：宋

寒食東城隅，青楊夾馳道。
高樓暖鳳笙，絕曲聞縹緲。
晴日動鞦韆，飛烟拂瑶草。
南鄰與北里，良辰競爲好。
人生逆旅間，何必事枯槁。
仰首笑春風，茲懷誰與造。
春行
作者：釋道潜
朝代：宋

朝入春山千萬重，暮歸溪上漫匆匆。
白沙岸口長回首，無數漁燈翠靄中。
春詞·其一
作者：釋道潜
朝代：宋

輕雲著地柳垂絲，百尺高臺獨步時。
遙愛南鄰紅杏樹，曉來新有過牆枝。
春詞·其三
作者：釋道潜
朝代：宋

冰開池面初浮綠，日促花梢始破紅。
謾道春光來眼底，茫然無意對芳叢。
春詞·其二
作者：釋道潜
朝代：宋

濛濛小雨暗池塘，遠樹依微不辨行。
可是晚來風更惡，杏花香亂撲回廊。
春陰
作者：釋道潜
朝代：宋

浮雲易作雨無端，未放春泥十日乾。
須信杏園憔悴煞，從來花骨不禁寒。
晚步
作者：釋道潜
朝代：宋

叢薄蕭蕭朔吹翻，暝鴉遼亂欲投村。
江南雪後山無數，林表纔分翠一痕。
晚興
作者：釋道潜
朝代：宋

牆角風欺竹影斜，數聲啼盡欲棲鴉。
重門已閉斷還往，獨卷疏簾進月華。
晨起
作者：釋道潜
朝代：宋

猿鶴驚呼曉，樓鐘動翠微。
楓林墮清月，疏影亂人衣。
晨起
作者：釋道潜
朝代：宋

窗扉曉闢對平湖，爽氣侵尋冷入膚。
林迥霜黄垂橘柚，渚清沙碧老菰蒲。
忘機鷗鷺元相狎，得食猿猱不用呼。
游目騁懷心正逸，更憑高處立須臾。
景文寵示
作者：釋道潜
朝代：宋

脫略今山簡，能吟舊子春。
偶因尋勝出，不爲採芳人。
紅紫千葩盡，甘酸萬顆新。
江雲浮翠壁，靄靄散魚鱗。
暉暉堂
作者：釋道潜
朝代：宋

堂上何爲絕點埃，堂前翠箒掃空階。
遙憐薄日暉暉靜，影入高人燕坐懷。
曉出土山
作者：釋道潜
朝代：宋

遶山脩竹曉參差，葉葉塗霜墜碧枝。
日脚漸高風乍起，蕭蕭恰似雨來時。
曉發桃源渡寄端叔
作者：釋道潜
朝代：宋

桃源渡頭雞一鳴，舟子夜起趨南行。
泯泯河流浮落月，蕭蕭岸木警秋聲。
依人翡翠霜翎重，拂棹芙蓉露蕊輕。
爲報舊游朝士說，天街何似此中清。
曉發苕溪將次徑山呈通判廖明略學士
作者：釋道潜
朝代：宋

明星耿耿出天東，結束籃輿伴我公。
藹藹梅香侵曉陌，斑斑旗脚轉春風。
勝游此日塵埃外，回首它年夢寐中。
絕景小詩難壯觀，當看醉筆吐長虹。
曉霽
作者：釋道潜
朝代：宋

雲擁茅簷水拍渠，曉來新雨過吾廬。
蔫紅宿萼莓苔滿，解事長楊自掃除。
書夢寄妙懿
作者：釋道潜
朝代：宋

妙思堂深路屈盤，夜來魂夢忽躋攀。
道人開戶相迎處，宛在脩篁翠霧間。
書申正己秀才所藏雀竹圖後·其一
作者：釋道潜
朝代：宋

荒園古塹雪溟濛，細竹枯條共一叢。
寒雀喧饑正無頼，輸他孔翠食樊籠。
書申正己秀才所藏雀竹圖後·其二
作者：釋道潜
朝代：宋

樊籠得食暫時優，身世經年類楚囚。
何似東阡與南陌，暖風晴日恣遨遊。
曾子固舍人挽辭·其一
作者：釋道潜
朝代：宋

命世高標見實難，狂瀾既倒頼公還。
學窮游夏淵源際，文列班楊伯仲間。
落落聲塵隨逝水，滔滔論著在名山。
凄凉四海門人淚，想對秋風爲一潸。
曾子固舍人挽辭·其二
作者：釋道潜
朝代：宋

雄詞大冊破幽昏，返覆難窺斧鑿痕。
投老雍容歸法從，銜哀倉卒去都門。
雲泉已負高秋約，江渚空悲靜夜魂。
誰與朝廷終太史，君王應待鶺鴒原。
曾子開吏部服闋赴召
作者：釋道潜
朝代：宋

驛騎駸駸破夕烟，西來遇我虎溪前。
征途乍即應勞止，陳迹重窺更泫然。
天上歸瞻新日月，山中行睹舊林泉。
感時撫事情何極，且伴幽人此夜禪。
李榮期秀才杞菊軒
作者：釋道潜
朝代：宋

草木助盤餐，紛紛固多品。
精英唯竹萌，香軟獨楮菌。
杞菊於其間，甘清有餘韵。
達人忘口體，道德自滋潤。
天隨與東坡，風味實相近。
窮通均一致，了不見喜慍。
春苗共採擷，秋英配蘭紉。
後先屬文詞，金聲而玉振。
李子妙窮經，屢遭有司擯。
奔軍未云怯，再舉當决陣。
開軒植杞菊，澹泊守定分。
回頭語世俗，未用誚饑困。
二豪勉躋攀，孔聖故許進。
長卿亦何人，區區能慕藺。
東園·其一
作者：釋道潜
朝代：宋

斜照明明射竹籬，桑陰翳翳麥蛾飛。
蕭條一徑無來轍，時見羸牛引犢歸。
東園·其三
作者：釋道潜
朝代：宋

雲峰缺處支筇立，溪溜聲中弄扇行。
習習南風吹百草，幽香知有蕙蘭生。
東園·其二
作者：釋道潜
朝代：宋

曲渚回塘孰與期，杖藜終日自忘歸。
隔林彷彿聞機杼，應有人家在翠微。
東坡先生挽詞·其一
作者：釋道潜
朝代：宋

造物周千載，真材得豫章。
經綸等伊呂，辭學過班楊。
德厚傾蠻貊，名高震虜羌。
數奇終不偶，難與問蒼蒼。
東坡先生挽詞·其一〇
作者：釋道潜
朝代：宋

峨冠正笏立談叢，凜凜群驚國士風。
却戴葛巾從杖屨，直將和氣接兒童。
東坡先生挽詞·其一一
作者：釋道潜
朝代：宋

大河當日决澶淵，橫被東徐正渺漫。
城上結廬親指顧，敢將忠義折狂瀾。
東坡先生挽詞·其一三
作者：釋道潜
朝代：宋

西湖卷葑拓漪漣，十里橫吞碧玉天。
自謂前身真白傅，至今陳迹尚依然。
東坡先生挽詞·其一二
作者：釋道潜
朝代：宋

文登五日召公歸，海市奇觀與願違。
已蟄魚龍能再起，人間異事古來稀。
東坡先生挽詞·其一五
作者：釋道潜
朝代：宋

畫圖雖不上凌烟，道德芬芳滿世間。
遼鶴已歸東海去，列仙風骨若爲攀。
東坡先生挽詞·其一四
作者：釋道潜
朝代：宋

臨淮大士本無私，應物長於險處施。
親護舟航渡南海，知公盛德未全衰。
東坡先生挽詞·其七
作者：釋道潜
朝代：宋

羽扇綸巾擁帥權，高才大纛拂雲烟。
初聞父老誦嘉語，綽有風流似昔賢。
謫籍數年居瘴海，功名無分勒燕然。
空餘雪浪齋中石，留與邦人萬古傳。
東坡先生挽詞·其三
作者：釋道潜
朝代：宋

少年持國論，不羨洛陽人。
抗疏忘機骫，危言駭搢紳。
丹衷那有謂，康濟在斯民。
竟謫江湖去，端居寂寞濱。
東坡先生挽詞·其九
作者：釋道潜
朝代：宋

德政從來主意寬，奮髯時怒豈容奸。
儻逢大事能談笑，未必風流劣謝安。
東坡先生挽詞·其二
作者：釋道潜
朝代：宋

博學無前古，雄文冠兩京。
筆頭千字落，詞力九河傾。
雅量同安石，高才類孔明。
平生勳業志，鬰鬰閟佳城。
東坡先生挽詞·其五
作者：釋道潜
朝代：宋

一時英俊附門墉，兄弟從來號兩龍。
雄辯未饒端木賜，題評肯下郭林宗。
精神烱烱風前鶴，操節稜稜雪後松。
無復勝游參杖屨，追雲弄月更雍容。
東坡先生挽詞·其八
作者：釋道潜
朝代：宋

當年吳會友名緇，盡是人天大導師。
拔俗高標元自悟，妙明真覺本何疑。
籃輿行處依然在，蓮社風流固已衰。
它日西湖吊陳迹，斷橋隄柳不勝悲。
東坡先生挽詞·其六
作者：釋道潜
朝代：宋

群驚投老竄炎荒，瘴雨蠻烟豈易當。
燾氣內全真自葆，鐵心無動亦何妨。
海山出處憑誰共，蜑叟追隨樂未央。
準易著書人不見，微言分付有諸郎。
東坡先生挽詞·其四
作者：釋道潜
朝代：宋

初復中原日，人爭拜馬蹄。
梅花辭庾嶺，甘溜酌曹溪。
梁木傾何速，椿年竟不齊。
靈輀向崧洛，行路亦悽悽。
梅花
作者：釋道潜
朝代：宋

咸平處士風流遠，招得梅花枝上魂。
疏影暗香如昨日，不知人世幾黄昏。
梅花·其一
作者：釋道潜
朝代：宋

雲英粲粲笑相重，結子能參鼎鼐功。
茜杏妖桃緣格俗，含芳不得與君同。
梅花·其三
作者：釋道潜
朝代：宋

枝頭灼灼爛生光，弄日驕寒倚短牆。
欲賦却慚無妙手，使人操筆憶何郎。
梅花·其二
作者：釋道潜
朝代：宋

造化推排力自强，非關著意占年芳。
繁霜亂雪虛埋沒，傾國人知有此香。
梅花寄汝陰蘇太守
作者：釋道潜
朝代：宋

湖山摇落歲方悲，又見梅花破玉蕤。
一樹輕明侵曉岸，數枝清瘦耿疏籬。
良辰易失空回首，習氣難忘尚有詩。
所向皆公舊題墨，肯辜魚鳥却來期。
梅花寄章仲粹法曹
作者：釋道潜
朝代：宋

蕙死蘭枯驚歲晏，玉蕤初發照溪寒。
從來吳苑牆頭見，不似匡廬谷底看。
月浸繁枝香冉冉，露浮紅萼曉團團。
參軍詩格追何遜，應笑山人自考槃。
楊康功待制所藏醉道士石
作者：釋道潜
朝代：宋

天官夜燕瓊樓春，一官大醉頹穹旻。
飛光貫地若素練，百里雞犬聲紛紛。
吹風洗雨歲月古，化此頑石良悲辛。
楚山之老頗知異，濯以澗底清漪淪。
霓裳彷彿認羽客，楮冠數寸橫秋雲。
空齋晝閑戲一擊，琅然哀韵還清真。
我聞天官天所陳，雖復暫屈終當申。
烈風迅雷一朝作，却上蒼蒼朝紫宸。
次韵代嶺上老人答
作者：釋道潜
朝代：宋

閑持箕箒掃崔嵬，夾道松陰盡我栽。
人去人歸真一笑，壞空成住互輪回。
次韵伯言明發登西樓望桃花·其一
作者：釋道潜
朝代：宋

江南梅子已生仁，京國桃花始放春。
氣候不齊雖可恨，一枝猶得見牆闉。
次韵伯言明發登西樓望桃花·其二
作者：釋道潜
朝代：宋

小樓西望那人家，出屋香梢幾樹花。
只恐東風能作惡，亂紅如雨墮窗紗。
次韵何子溫龍圖見贈
作者：釋道潜
朝代：宋

春破邗溝古驛旁，揮毫邂逅沈東陽。
自慙擊壤無高韵，但愧投珠有異光。
曠達未應輸靖節，風流可復羨知章。
我非照鏡迷頭客，一接清歡亦似狂。
次韵傳師見過
作者：釋道潜
朝代：宋

孫郎萧洒逼人衣，咫尺塵埃隔蕙帷。
陋巷有時過佛剎，談經還共惜秋暉。
百年空果冥中謝，一寸靈珠象外歸。
久矣此情人不諭，援毫聊復爲君揮。
次韵元翁見寄
作者：釋道潜
朝代：宋

十載離群歎渺茫，良辰無地可相羊。
何時却入蓮花社，軟語重焚栢子香。
藹藹春風摇几席，紛紛啼鳥滿林塘。
欲憑海燕傳消息，徑入君家舊屋梁。
次韵劉伯昌長官見贈
作者：釋道潜
朝代：宋

劉侯詩格殆天全，初得西湖紀勝篇。
錦繡爲腸供麗藻，鯨鯢作氣吸長川。
靜依北牖開樽俎，醉掃寒梢雜雨烟。
歲晚扁舟東去急，喜君高調重遷延。
次韵劉延中廷直見贈
作者：釋道潜
朝代：宋

劉郎世胄子，苦學窮淵源。
羞爲一掬清，欲效千丈渾。
君看長鯨質，澗壑豈所存。
操觚妙述作，斧鑿無纖痕。
鍾牙不世出，審音誰復論。
鵷鶵理勁翮，雲漢思孤鶱。
上追鸞皇游，下棄燕雀喧。
建安誇七子，壯氣君可吞。
九衢苦昏霾，槐陰蔽重門。
良辰爲我飯，滿案餘芳蓀。
軟語夜達旦，未覺罷神魂。
須知名教樂，不羨富貴尊。
次韵劉蔡仲秀才雪後登竹閣·其一
作者：釋道潜
朝代：宋

檻前君子舊虛心，雪後相看意更深。
晴日暖風催鳥語，翠梢高處囀柔音。
次韵劉蔡仲秀才雪後登竹閣·其二
作者：釋道潜
朝代：宋

君看楚嶠聳巑岏，圭壁千層間翠嵐。
山後一峰尤秀拔，依稀還落剡溪南。
次韵劉韋孟主簿湖上·其一
作者：釋道潜
朝代：宋

劉郎詞筆過蘭成，詠遍湖山草木情。
祿隠太平真樂事，莫思神武挂冠纓。
次韵劉韋孟主簿湖上·其三
作者：釋道潜
朝代：宋

老葑如雲既卷除，風瀾百頃翠紆餘。
奇探險取各爭賦，誰復能名造物初。
次韵劉韋孟主簿湖上·其二
作者：釋道潜
朝代：宋

中流出沒一舟虛，緩檝長謠彼自如。
聞說古來江海上，達人多半寄樵漁。
次韵升師見招·其一
作者：釋道潜
朝代：宋

老去年光知幾尋，無端華髮苦相侵。
獨憐碧眼平生舊，未改青松一寸心。
欲扣禪關當歲晏，肯愁溪路隔雲深。
相逢試探梅花信，應有香鬚擢碎金。
次韵升師見招·其二
作者：釋道潜
朝代：宋

兒童牋管已能操，書乏吟窗幾兔毫。
文囿垣牆增漸廣，詞林枝葉勢方高。
嗟余舊喜論周誥，晚歲無心諷楚騷。
羨子得時勤述作，宛如秋浦湧雲濤。
次韵古上人湖上步月
作者：釋道潜
朝代：宋

尋常西湖月，雲霧多襲明。
茲宵實昭晰，似慰詩人情。
低昂見列宿，戢曜非光熒。
起余二三子，微詠哦新聲。
杖藜山前去，鷄犬寂不鳴。
蘭皋宿鷺群，回首時自驚。
君看南北山，氣象真崢嶸。
參差烟樹叢，一一含餘清。
上人江南秀，邂逅意所傾。
夜闌勸復路，浩興殊未盈。
次韵吳承老推官觀開西湖
作者：釋道潜
朝代：宋

偉人謀議不求多，事定紛紛自唯阿。
盡放龜魚還淥凈，肯容蕭葦障前坡。
一朝美事誰能紀，百尺蒼崖尚可磨。
天上列星當亦喜，月明時下浴晴波。
次韵周開祖大夫泛湖見訪
作者：釋道潜
朝代：宋

漾漾清漪十里間，畫船人似鏡中安。
雨催菡萏幽香發，風觸莆萄細浪寒。
高岸烏紗來靜院，倒揮白羽傍曾欄。
吟毫所遇無遺景，天乞詞源北海寬。
次韵天選寄逍遙庵黄居士
作者：釋道潜
朝代：宋

收得詞場舉子身，拂衣高臥傍嶙峋。
休言白日壺中勝，且看紅顔鏡裏春。
富貴群爭雖有路，山林獨往豈無人。
恐君未識陶彭澤，故約籃輿訪采真。
次韵太虛夜坐
作者：釋道潜
朝代：宋

古寺冬蕭瑟，天寒色更冥。
捲幃延素月，轉盼失流星。
爐底眠枯枿，窗根立凍瓶。
談餘焚栢子，一燧小烟清。
次韵姜伯輝朝奉宿九曲池
作者：釋道潜
朝代：宋

當時樓闕已桑麻，陳迹何須置齒牙。
宛轉頹城圍綠野，嶔崟孤塔背明霞。
山雲度晚飛瓊葉，海月生秋墮桂花。
圓嶠方壺同笑語，終宵疑在水仙家。
次韵子容同聖功見過·其一
作者：釋道潜
朝代：宋

檀欒小徑閟陰陰，解鞅停驂步更深。
知我山栖久牢落，故留佳句比南金。
次韵子容同聖功見過·其二
作者：釋道潜
朝代：宋

桃李君家世布陰，棣華雍穆義還深。
浮雲百變何須怪，張耳陳餘舊斷金。
次韵子由侍郎書事二首·其一
作者：釋道潜
朝代：宋

七年依嶺外，遇物即防閑。
宿負初償畢，他生豈復還。
飄飄疑鶴骨，奕奕藹童顔。
自許喬松壽，玄機密鎖關。
次韵子由侍郎書事二首·其二
作者：釋道潜
朝代：宋

直材不易得，於國實長城。
造父還能御，驊騮豈憚行。
買田鄰少室，爲計老餘生。
居士來何晚，江淮遣候迎。
次韵子瞻飯別
作者：釋道潜
朝代：宋

鈴閤追隨半月强，葵心菊腦厭甘凉。
身行異土老多病，路憶故山秋易荒。
西去想難陪蜀芋，南來應得共吳薑。
白雲出處元無定，只恐從風入帝鄉。
次韵孔天瑞秀才見寄
作者：釋道潜
朝代：宋

雙溪秋色最關情，想見登臨爽氣生。
木落草枯山自瘦，潦收沙白水偏明。
眼中舊事烟雲散，篋裏新詩早晚成。
來歲如今好時節，看君高步躡鵬程。
次韵孔處度李榮期同游汝陽城西等慈寺溪堂
作者：釋道潜
朝代：宋

汝陽介崧洛，郡邑古且幽。
出郭纔數里，招提據清流。
千章鬰古木，中有百尺樓。
循梯到朱欄，眼接萬象游。
二豪俱才華，筆力勝九牛。
佳辰同覽眺，高懷肯悲秋。
軒渠發笑語，遼亂驚鳬鷗。
平生讀書要，取用不假鈎。
想當援毫初，應手如見投。
挹子明月光，泠然洗吾眸。
次韵孫傳師龍圖游醴泉寺
作者：釋道潜
朝代：宋

楊林幾曲到城根，中有招提氣象昏。
暝雀聚群盤棟吻，老藤垂蔓覆高垣。
月生歸路無燈火，巷轉人家有笑言。
却掩吾廬還寂寞，冷風摇幔影翩翻。
次韵少游和子理梅花
作者：釋道潜
朝代：宋

朔風蕭蕭方振槁，雪壓茅齋欲欹倒。
門前誰送一枝梅，問訊山僧少病惱。
强將筆力爲摹寫，麗句已輸何遜早。
碧桃丹杏空自妍，嚼蕊嗅香無此好。
先生携酒傍玉叢，醉裏雄辭驚電掃。
東溪不見謫仙人，江路還逢少陵老。
我雖不飲爲詩牽，不惜山衣同藉草。
要看陶令插花歸，醉臥清風軼軒昊。
次韵少游學士送龔深之往金陵見王荆公·其一
作者：釋道潜
朝代：宋

春風隨意可嬉娛，水有舟航陸有車。
應笑楊雄未忘我，閉門猶著解嘲書。
次韵少游學士送龔深之往金陵見王荆公·其三
作者：釋道潜
朝代：宋

虎踞龍盤亦漫雄，城荒狐兔往來通。
可人惟有秦淮月，出沒娟娟波浪中。
次韵少游學士送龔深之往金陵見王荆公·其二
作者：釋道潜
朝代：宋

夢幻皆輸古竺乾，功名何用咤燕然。
羨君一棹江南去，碧薺時魚暮雨邊。
次韵少游學士送龔深之往金陵見王荆公·其四
作者：釋道潜
朝代：宋

白下長干春霧披，家家桃李粲朝暉。
懸知一見毗耶老，心地如灰不更飛。
次韵少游寄李齊州
作者：釋道潜
朝代：宋

畫船京口見停橈，萧洒渾疑謝與陶。
但把好山供勝踐，不將餘論挂塵勞。
諫垣天上經焚草，藩國年來屢夢刀。
北客近傳新政美，未嘗因物强吹毛。
次韵嵩陽陳叔易先生見訪·其一
作者：釋道潜
朝代：宋

知君挾冊未嘗閑，一志端能事孔顔。
千里扁舟下吳會，眼中收拾只溪山。
次韵嵩陽陳叔易先生見訪·其二
作者：釋道潜
朝代：宋

枯槁長專一壑間，權豪殊未少低顔。
風雲他日超騰去，莫畏移文到北山。
次韵張敏叔工部題郭殿直遠趣軒
作者：釋道潜
朝代：宋

高棟曾軒何用爲，此軒雖小景無遺。
惜當麥壠堆青日，不見波濤卷雪時。
眼底衣冠多邂逅，胸中貴賤少參差。
問君卜築隋隄上，幾見春光上柳絲。
次韵彥瞻樊良道中
作者：釋道潜
朝代：宋

幾日官河凍不流，朝來微暖始通舟。
江梅破蕊香猶淺，汀草埋沙綠未浮。
脩網橫川魚乍集，晴雲開野雪初收。
探珠既已從驪頷，何用區區入海搜。
次韵彥瞻舟次三墩見寄
作者：釋道潜
朝代：宋

雪消幽港漲漪漣，草際晴絲罥細烟。
避槳輕鷗翻點點，亞牆脩竹靜娟娟。
風流遠繼東山後，詩句高凌北斗邊。
何日去尋陽羨路，相携青嶂弄雲泉。
次韵思正游南寺賞牡丹
作者：釋道潜
朝代：宋

叢芳依小院，妙色發纖穠。
綽約宜朝露，溫柔怯午風。
興隨懽宴盡，事逐斷雲空。
應待酴醾放，招携更與同。
次韵思正雨中偶興
作者：釋道潜
朝代：宋

招提岑寂古城隈，海雨江風日日來。
但覺園林芳意盡，不知紅紫爲誰開。
花飛南陌渾空柳，綠染中庭半是苔。
有客衝泥能過我，筍輿駝褐夜深回。
次韵才仲山行
作者：釋道潜
朝代：宋

幕府文書一掃空，何妨行樂醉春風。
想聞笑語千山外，正在烟雲萬疊中。
哢日鳥聲喧細碎，照溪花影靜玲瓏。
苦吟只恐凋肝腎，夫子還宜少黜聰。
次韵才仲試院夢中書事見寄·其一
作者：釋道潜
朝代：宋

夢入秋山知幾層，霜風吹骨正稜稜。
蒼崖犖确難安足，自說從余授杖藤。
次韵才仲試院夢中書事見寄·其三
作者：釋道潜
朝代：宋

怪獸胡爲出巨津，昂然激水忽翻身。
魚龍贔屭何妨事，莫作風波謾恐人。
次韵才仲試院夢中書事見寄·其二
作者：釋道潜
朝代：宋

朱甍碧瓦礙雲浮，共躡曾梯最上頭。
一餉闌干變風雨，凜然毛髮便驚秋。
次韵才仲試院夢中書事見寄·其五
作者：釋道潜
朝代：宋

崖根烏蜜已先嘗，從此知君鬢不霜。
應笑吾曹事枯槁，山中危坐獨休糧。
次韵才仲試院夢中書事見寄·其四
作者：釋道潜
朝代：宋

一川脩竹映疏花，川上時聞響釣車。
似到秦人種桃處，誰知夢斷却還家。
次韵文饒同自龍井出資國度泛舟以歸北山
作者：釋道潜
朝代：宋

踞虎奔犀列萬形，奇觀真已過南屏。
縈雲細路杳無盡，落石飛泉靜有聲。
十里平湖初卷葑，一天秋色共揚舲。
停橈共過孤山寺，寂寂林僧半掩扃。
次韵方平見寄
作者：釋道潜
朝代：宋

黄花弄色近重陽，山果紅梨迥得霜。
節物撩人興不淺，交情如子味何長。
終期霧豹栖巖穴，且作賓鴻寄野塘。
它日西湖能過我，胡麻供飯煮芹香。
次韵方平送李南仲赴試春闈
作者：釋道潜
朝代：宋

四溟鳬雁集天池，十目先看俊翮飛。
養氣有餘吞大敵，窮經無繆識玄微。
塵埃舊服辭阿緆，雨露新袍授楚衣。
拜命還家春尚好，桃花流水漲漁磯。
次韵景文會朱充仁大夫魏敏中朝奉於望湖樓長句
作者：釋道潜
朝代：宋

高樓冠浮雲，下瞰百頃湖。
清漪照兩岸，秀色含菰蒲。
騷人富筆力，領略驚須臾。
短長隨萬象，肯議鶴與鳬。
二客各英妙，溫溫古爲徒。
從公文字飲，所樂非歌呼。
酒酣挹諸山，高下如迎趨。
籃輿復迤邐，遠訪飛來孤。
炎蒸近亭午，天地如大爐。
石泉飲吾廬，快意猶過屠。
松門徹九里，始見靈山隅。
佳名自開皇，籍甚聞中區。
幽芳不時艷，地勝乃滋濡。
招提數四海，雄觀宜且無。
歸途憩壽星，寒碧森萬株。
蕭騷聒衆響，孰辨笙與竽。
抬眸矚新榜，蔚蔚氣自殊。
將軍戀清絕，勸客頹玉壺。
道人烹露芽，滿盞浮雲腴。
儻無方外姿，未可同此娛。
次韵曉師見別欲游京洛
作者：釋道潜
朝代：宋

春波漲南浦，霽色媚澄鮮。
扁舟駕兩槳，行矣子所便。
岸花開迤邐，紅紫交相妍。
詩情發浩蕩，輸瀉萬壑淵。
清新逼庾信，雅健追樊川。
相儔得鴻鵠，翔集固超然。
衣裓暫塵土，它時洗雲泉。
幽姿復烱烱，不羨玉池蓮。
次韵曾子開侍郎話別·其一
作者：釋道潜
朝代：宋

二紀浮游踏世塵，賢愚了了見情真。
行藏不昧如公少，細聽名言實可人。
次韵曾子開侍郎話別·其二
作者：釋道潜
朝代：宋

抗論儀曹肯折旋，一麾江海去飄然。
他時開府餘杭郡，來酌吾廬石縫泉。
次韵月上人秋夜見寄
作者：釋道潜
朝代：宋

冥鴻振鷺想儀形，數日新秋入夢清。
丹壑流泉依舊否，碧巖叢桂幾時生。
風來玉戶凉初集，露泫銀河色漸明。
黽勉酬君無妙語，夜光魚目愧相并。
次韵朱伯收主簿觀雪·其一
作者：釋道潜
朝代：宋

朝來密雪蔽天涯，坐目丘園發素華。
初著敗梧驚擁腫，久霑庭竹見欹斜。
水精不動垂千筯，雲母無聲落萬家。
安得曾穹返收拾，莫教狼藉渾泥沙。
次韵朱伯收主簿觀雪·其二
作者：釋道潜
朝代：宋

陰風何事吼簷牙，夜半窗前變物華。
夢斷只疑蟾影在，褰幃俄駭練光斜。
苦侵陋巷凌寒士，强入高樓媚酒家。
霽後請看庭下草，蕙蘭含綠出晴沙。
次韵李端叔題孔方平書齋壁·其一
作者：釋道潜
朝代：宋

萬事年來即罷休，心縈雲水尚追求。
草堂早晚投君宿，紙帳蒲團不用收。
次韵李端叔題孔方平書齋壁·其一〇
作者：釋道潜
朝代：宋

吾黨從來跡易親，只緣同是箇中人。
滍川魚鳥渾相識，來往沙頭肯厭頻。
次韵李端叔題孔方平書齋壁·其七
作者：釋道潜
朝代：宋

端居終日少逢迎，佳客時來一座傾。
不見諸郎事弦管，幽窗唯有讀書聲。
次韵李端叔題孔方平書齋壁·其三
作者：釋道潜
朝代：宋

白頭幕府尚崎嶇，南畝歸休盍早圖。
滍上山川要佳句，安排風月待相如。
次韵李端叔題孔方平書齋壁·其九
作者：釋道潜
朝代：宋

仲尼道德高千古，老子微言冠百家。
餘澤風流俱擅美，那云玉樹倚兼葭。
次韵李端叔題孔方平書齋壁·其二
作者：釋道潜
朝代：宋

菊叢稍稍敷金蕊，蕎麥芃芃放雪花。
榆柳繚牆蒼靄密，誰知中有隠人家。
次韵李端叔題孔方平書齋壁·其五
作者：釋道潜
朝代：宋

馬蹄逐逐走埃塵，官府寧容自在身。
夜宿南溪孔居士，青燈相對話悲辛。
次韵李端叔題孔方平書齋壁·其八
作者：釋道潜
朝代：宋

肝膽未應分楚越，高曾元共水雲鄉。
愛君善作離騷語，清警殊非俗肺腸。
次韵李端叔題孔方平書齋壁·其六
作者：釋道潜
朝代：宋

愛君簷外蕭蕭竹，翠幹扶疏一樣齊。
莫道此君無俯仰，驚風墜雪亦須低。
次韵李端叔題孔方平書齋壁·其四
作者：釋道潜
朝代：宋

舍南舍北盡雲山，此處躬耕有底難。
社飲雞豚好鄰里，一盃相屬百憂寬。
次韵東坡居士過嶺
作者：釋道潜
朝代：宋

一時遷客盡難堪，二老高懷默自甘。
造物定知還嶺北，暮年寧許喪天南。
安排拄杖尋廬阜，斗藪征衣洗瘴嵐。
他日相逢長夜語，殘燈飛燼落毿毿。
次韵樓試可承議見招
作者：釋道潜
朝代：宋

東州羈旅迹誰親，夫子端能給我貧。
默識松筠霜後操，靜看桃李夢中春。
嵩陽勝絕高天下，縣令風流邁古人。
待得芳菲開爛熳，去隨行樂後車塵。
次韵永仁見贈
作者：釋道潜
朝代：宋

憐君泣血依墳墓，雖設衡門不妄開。
盈几貝多翻百遍，同龕彌勒禮千回。
夜寒幽鳥窺香火，歲暮鄰僧數往來。
何日爲余重掃榻，臥聽松韵落清哀。
次韵法真禪師送曾敬之宣德昆仲
作者：釋道潜
朝代：宋

昔與乃翁相遇年，始知有子生且賢。
爾來雙幹已爭秀，屹屹欲上參高天。
昨朝較蓺偶不售，他日奏賦聞甘泉。
方今廟堂喜人物，收拾萬彙歸陶甄。
褭蹄麟趾終一出，輝映左右無餘妍。
肯學孟生誇得意，一日走遍春風前。
嗟余投老隠巖谷，形若槁木心灰然。
扁舟追子僅千里，彷彿夜夢遙相傳。
西湖風物行歲晏，歸賦梅花趁臘先。
次韵王潜翁題王孝孫所藏摩詰聽松圖
作者：釋道潜
朝代：宋

輞川奇處固難評，眼裏瞳人要自明。
落落信爲霜後操，蕭蕭那慮世間聲。
忘言我已輸三士，妙曲渠寧羨九成。
此去黄塵沙漠底，時時開匣睹余清。
次韵王行甫奉議湖上晚歸遇雨
作者：釋道潜
朝代：宋

妙齡公子嗜遨嬉，永日湖山未肯歸。
酒幟曉人應慣識，花枝拂帽不須揮。
輕紈細綺來何處，青蓋朱輪去似飛。
向晚薄雷催急雨，清寒無奈襲裳衣。
次韵王通叟寺丞見寄
作者：釋道潜
朝代：宋

彫斲肝脾欲報公，還如獻豕過遼東。
珠璣屢獲淵雲妙，土木曾無粲忍風。
耿耿吟魂嗟異處，迢迢桂魄謾相同。
錦囊應有新詩在，九曲池邊多塞鴻。
次韵秦少游學士·其一
作者：釋道潜
朝代：宋

數幅生綃上，形容萬態心。
坐窺天下勝，何用遠登臨。
次韵秦少游學士·其三
作者：釋道潜
朝代：宋

陽秋閟肝膈，無處見微茫。
時作丹青戲，風流冠帝鄉。
次韵秦少游學士·其二
作者：釋道潜
朝代：宋

漠漠雲披岫，班斑雨弄晴。
橫江舟一葉，注目使人驚。
次韵秦少游學士·其四
作者：釋道潜
朝代：宋

參差山接野，渺莽水連空。
笠釣沙頭客，真宜避世翁。
次韵聞復廬山見懷
作者：釋道潜
朝代：宋

匡廬三載恣徜徉，肯憚衣裘弊雪霜。
學徹死生追粲忍，力窮騷雅陋齊梁。
心源素與秋潭靜，定水寧同夏潦潢。
邂逅逢余舊題墨，蘚封苔駮不成行。
次韵聞復湖上秋日六言·其一
作者：釋道潜
朝代：宋

澤畔蒹葭蕭瑟，露華落日珠浮。
撫事少陵多感，萬端獨立懷憂。
次韵聞復湖上秋日六言·其一〇
作者：釋道潜
朝代：宋

可怪狙公巧黠，猶迷暮四朝三。
老我身如枯枿，兀然不動幽巖。
次韵聞復湖上秋日六言·其七
作者：釋道潜
朝代：宋

江城秋至幾日，風物斗覺凄凉。
鄰女機絲何有，夜聞促織悲傷。
次韵聞復湖上秋日六言·其三
作者：釋道潜
朝代：宋

楚客當年何苦，愁懷繚轉非舒。
頼有管城公子，離騷萬恨能書。
次韵聞復湖上秋日六言·其九
作者：釋道潜
朝代：宋

凉月娟娟清媚，舒光巧入簾櫳。
萬籟聲同比竹，細窺一一空中。
次韵聞復湖上秋日六言·其二
作者：釋道潜
朝代：宋

禪餘偶登絕巘，據石聊爲欠申。
眼界謾分畦畛，誰知大道無鄰。
次韵聞復湖上秋日六言·其五
作者：釋道潜
朝代：宋

處士尚餘陳迹，斷碑橫臥林塘。
婉約梅花秀句，騷人萬古傳香。
次韵聞復湖上秋日六言·其八
作者：釋道潜
朝代：宋

人物年來衰謝，背繩追曲周容。
嗟爾得時蝘蜓，故能嘲哂龜龍。
次韵聞復湖上秋日六言·其六
作者：釋道潜
朝代：宋

草蔓行將潰茂，菊英稍稍敷金。
南浦愁窺去燕，海山莽蒼雲深。
次韵聞復湖上秋日六言·其四
作者：釋道潜
朝代：宋

西湖發揮有素，最盛唯誇樂天。
遺愛到今不朽，長隄一道如弦。
次韵聞復西湖夏日六言·其一
作者：釋道潜
朝代：宋

山水初無今古，人間自有沈浮。
試問行歌野老，桑麻用事何憂。
次韵聞復西湖夏日六言·其一〇
作者：釋道潜
朝代：宋

河漢斗杓橫七，重城漏鼓傳三。
露鶴一聲何許，嘎然震響空巖。
次韵聞復西湖夏日六言·其七
作者：釋道潜
朝代：宋

櫟杜侵階美蔭，鳴蟬託質初凉。
薰風正被草木，莫作秋聲感傷。
次韵聞復西湖夏日六言·其三
作者：釋道潜
朝代：宋

夜深一碧萬頃，彷彿明河接天。
岸曲風篁成韵，絕勝細管危弦。
次韵聞復西湖夏日六言·其九
作者：釋道潜
朝代：宋

湖光宛同玉鏡，隄柳閟若房櫳。
六月行人過此，未輸仙客壺中。
次韵聞復西湖夏日六言·其二
作者：釋道潜
朝代：宋

老葑年來席卷，吳儂舊恨彌申。
昨夜馮夷鼓吹，遨嬉抵徹諸鄰。
次韵聞復西湖夏日六言·其五
作者：釋道潜
朝代：宋

南窗寄傲一榻，午帳風來卷舒。
懶躡子雲陳迹，解嘲更續成書。
次韵聞復西湖夏日六言·其八
作者：釋道潜
朝代：宋

柱礎爭流餘潤，油雲忽改山容。
定有盲風怪雨，曉來已聽鼉龍。
次韵聞復西湖夏日六言·其六
作者：釋道潜
朝代：宋

燒空火雲萬丈，氣焰信可流金。
嗟爾龜魚得計，適然游泳滋深。
次韵聞復西湖夏日六言·其四
作者：釋道潜
朝代：宋

西湖清淺可泛，湍險豈類瞿塘。
隨處菰蒲蓮芡，櫛風沐雨尤香。
次韵聰師見寄·其一
作者：釋道潜
朝代：宋

三年東魯貶，閉戶實超然。
靜極通幽眇，神游豈間焉。
獨全霜後操，未異火中蓮。
不似沈湘客，徒懷忿與悁。
次韵聰師見寄·其二
作者：釋道潜
朝代：宋

夙學誰知子，源流務所滋。
風騷追五柳，禪寂擬長髭。
桂魄元昭晰，浮雲自蔽虧。
險夷終一節，吾以古爲師。
次韵莘老游龍洞
作者：釋道潜
朝代：宋

曈矓杲日破林坰，杖策相將馬暫停。
路與猿猱爭險磴，身隨鴻鵠入青冥。
巉巖曲穴疑無底，盤屈蒼虬信有靈。
能使謝公詩興動，宛如游刃發新硎。
次韵莘老贈顯之
作者：釋道潜
朝代：宋

盤盤秀嶺遶曾簷，方丈門開挹翠嵐。
風激松梢聲間發，月留泉底影相涵。
天機清曉猊臺震，險句窮宵虎穴探。
白傅異時修故事，杖藜應許到雲庵。
次韵蘇仲豫承務寄伯達推官
作者：釋道潜
朝代：宋

蘇子真豪英，氣貌嚴且重。
幼無兒女姿，嗜好百不動。
唯餘讀書事，乃與古人共。
文章造深淳，詞力寬不縱。
樂哉賢父兄，道義日相從。
昨朝西湖外，目極孤鴻送。
高帆去百里，山水乏吟弄。
作詩投置郵，但述鴒原夢。
次韵蘇端明定武雪浪齋
作者：釋道潜
朝代：宋

孔明氣宇白玉溫，忠義勇决踰王尊。
葛巾羽扇傳號令，塞垣徹警無塵昏。
良辰往往挾將佐，射鵰走馬循烟村。
歸來飲酒坐堂上，賓從如雲填戟門。
一朝郡圃得奇石，雪浪觸眼驚神魂。
旁求蒼珉琢巨斛，偃然臥土知無根。
三牛曳歸置階圯，錯磨不許留纖痕。
興來作詩寄臺閣，雄詞妙筆爭考論。
將軍今謫窮海外，會見羲娥窺覆盆。
殷勤寄語朔方客，佳致勿毀宜長存。
次韵試可同謁子晉祠·其一
作者：釋道潜
朝代：宋

古栢連岡三萬株，朝烟破日翠扶疏。
投鞭下馬得幽徑，共謁賓天帝子居。
次韵試可同謁子晉祠·其二
作者：釋道潜
朝代：宋

遺榮少海猛無雙，便逐浮丘出帝鄉。
可笑而今居富貴，亦思高舉上蒼蒼。
次韵試可同遊法王嶽寺
作者：釋道潜
朝代：宋

兩山脩徑盡榛蕪，謾詫當年幸翠輿。
空睹宸文藏寶構，不逢衲子話真如。
林深想見靈根茂，地勝宜多隠者居。
凉月照人歸路好，傍溪嘉樹影扶疏。
次韵試可喜雨
作者：釋道潜
朝代：宋

東阡北陌久黄埃，天遣神龍詎用媒。
雲似濤頭山半起，雨如銀竹望中來。
奔輸澗谷時頹岸，噴激龜魚或曝腮。
民物有秋真可喜，池蓮從此更須栽。
次韵試可嶽祠祭土宿齋
作者：釋道潜
朝代：宋

神祠齋館臥耽耽，五鼓星河屢起瞻。
劍珮森森趨帝右，衣冠肅肅奉宸嚴。
風傳遠壑松千樹，人擁回廊月一簾。
四嶽旌幢初會散，晨烏聲動廟竿尖。
次韵試可見訪峻極遇雨
作者：釋道潜
朝代：宋

都城塵土倦茫茫，獨喜西來策甚長。
避暑禪房依亢爽，可人溪雨作清凉。
飛蚊斗絕簷間鬧，乳燕時拳砌下篁。
縣令風流真晉客，談餘玉麈自揮揚。
次韵通守楊叔豐大夫游狼山·其一
作者：釋道潜
朝代：宋

朱輪千騎擁郊坰，政暇尋山固有名。
眼接青蒼心已喜，身經曠野路尤平。
潮吞浦溆渾如海，蜃吐烟雲謾作城。
欲訪真仙迷紫府，空端依約步虛聲。
次韵通守楊叔豐大夫游狼山·其二
作者：釋道潜
朝代：宋

吳楚封疆一望間，時平無事可相關。
樂天標致元非俗，靈運襟懷本愛山。
蠟屐斜穿橫嶺上，角巾相對野僧閑。
扁舟却恨南來晚，勝事風流不預攀。
次韵閻永仁博士同飲蜀井
作者：釋道潜
朝代：宋

潭潭古甃閟高岡，脩綆低懸百尺長。
廋語樂天推絕特，第泉鴻漸許甘凉。
金盤謾說漙秋露，玉碗休誇沃蔗漿。
更有碧梧盤爽蔭，坐驚亭午失驕陽。
次韵關子容晚霽·其一
作者：釋道潜
朝代：宋

小院回廊明霽霞，疏簾未捲尚橫斜。
應憐碧砌無塵滓，石竹紅薇靚有花。
次韵關子容晚霽·其二
作者：釋道潜
朝代：宋

飛簾初遣雨師回，獨上江城百尺臺。
萬景橫前方領略，越山仍欲送青來。
次韵陳敏善秀才見過
作者：釋道潜
朝代：宋

投老形骸真木偶，水飲巖栖聊自守。
世事浮雲日變遷，我亦何心預臧否。
故人新自廣陵來，問我詩囊近何有。
吾言淡薄非橄欖，縱可咀嚼聊能久。
且開窗戶話平生，湖色山光翠相糾。
烘簷暖日氣味好，相對蒲團復支肘。
愛君年少擅才華，詩律清妍無可醜。
却愁征棹促君還，空聽陽關詞一首。
次韵陽翟尉黄天選見寄
作者：釋道潜
朝代：宋

寓形宇宙間，佚我方以老。
流光安足恃，百歲同過鳥。
頃余嬰網羅，文彩緣自表。
自古山林人，何曾識機巧。
但記寒巖翁，論心秋月皎。
黄香十年舊，學術參衆妙。
虛懷養天和，肯徇奔走鬧。
官居職事理，晨起何用早。
桐陰滿西齋，叱吏供洒掃。
眷余東南來，野飯煮芹藻。
先生既清尚，令尹亦高蹈。
相將古寺行，軟語頹晚照。
公家有畸人，虛緣能自葆。
卜築嵩山陽，行當從結好。
山中饒勝境，一覽未易了。
何時命巾車，共陟雲外嶠。
翻愁筋力疲，不隨追勇踔。
公詩擬南山，雄拔千丈峭。
形容逼天真，解后適其要。
藩籬吾未窺，敢議窮閫奧。
次韵順上人寄叔康講師
作者：釋道潜
朝代：宋

少年好詩書，齷齪空閉戶。
有若丹青徒，秉筆學畫虎。
法師當是時，聲價久已負。
籍籍東州人，高談慕支許。
余時跡四方，浪涉川陸苦。
昨夜北山翁，挑燈同軟語。
因論鄉里賢，悵師成獨阻。
南徐號名都，興發歷漢楚。
崢嶸江上山，王氣埋千古。
至今風前笛，夜夜怨江浦。
感慨易成吟，安得君來伍。
次韵順上人登壽寧閣
作者：釋道潜
朝代：宋

昔過廣陵日，茲樓亦盤桓。
飛甍切星斗，鴻鵠爭危欄。
怳若隨扶摇，九萬直上摶。
下視古帝基，蕭條空湠漫。
當時競豪華，人物鏤綺紈。
孰謂千載後，故宮半耕殘。
城西舊輦道，繚繞猶屈盤。
咫尺見螢苑，枯桑生晝寒。
閻閭豈復隘，狐兔穴已寬。
楚楚但喬木，萋萋無寸山。
苟非壯士懷，往往不忍看。
青旗催畫角，回首送飛翰。
次韵高壽朋殿直喜雪·其一
作者：釋道潜
朝代：宋

俄頃風雲變物華，撒鹽飛絮鬭輕花。
只應陋巷無貧者，玉戶瑶階共一家。
次韵高壽朋殿直喜雪·其二
作者：釋道潜
朝代：宋

挾風穿箔打窗紗，窗裏人看窗外花。
噴玉流珠君豈羨，從來自是五侯家。
次韵黄仲閔主簿見訪游寶雲諸寺
作者：釋道潜
朝代：宋

吾廬附曾阿，松竹蔚行路。
平生土木軀，羞爲折腰具。
蓼蟲甘苦澀，雖死那求遇。
黄香諸父賢，傾蓋如有素。
相將山水行，所適得佳趣。
觀臺深且靚，縞壁懸清句。
雲巢倚空端，下覽宜細顧。
樓臺霽雪初，碧瓦塵未涴。
籃輿指頹景，長挹還辭去。
怳如山陰集，俛仰已成故。
重來竟何時，相望碧雲暮。
次韵黄子理宣德田居四時·其一
作者：釋道潜
朝代：宋

四序自逶迤，田園常局促。
春陽旋東皋，迫我事銚鎒。
出種曝籬根，驅牛飲溪曲。
暉暉明朝陽，聒聒喧布穀。
頹齡惜筋骸，曉睡謾云足。
蓐食出柴門，荷篠赴幽谷。
搴條視柔桑，密葉已舒綠。
今年氣候早，膏雨厭霢霂。
鄰翁時一來，耕耨每相屬。
次韵黄子理宣德田居四時·其三
作者：釋道潜
朝代：宋

村落已徂暑，蚊蠅尚喧啾。
衡門霽朝雨，茅竹歸新秋。
機絲迫鄰女，札札無停休。
中田藹黄稼，爛熳如雲浮。
淥蟻釀新甕，嘉魴釣清流。
瓦尊遲來客，禮數忘獻酬。
三盃未肯辭，笑語方綢繆。
時平盜自隠，場圃無宵憂。
兒孫漸束髮，婚嫁迫所謀。
款曲從我言，歸途蹇淹留。
林端有月色，相送前溪頭。
次韵黄子理宣德田居四時·其二
作者：釋道潜
朝代：宋

離離小麥黄，習習南風度。
桑棗暗蓬麻，耘鋤困朝暮。
種瓜屋東隅，翠蔓已分布。
黄花引疏籬，冉冉欲橫路。
白水漫青秧，聯翩下鷗鷺。
新絲換濁酒，肴蔌羞薄具。
掃洒聚比鄰，環坐蔭高樹。
稚子羨贏餘，牽衣傍翁嫗。
牛羊嶺外歸，落日林梢去。
餉婦亦還家，笑言隔烟霧。
次韵黄子理宣德田居四時·其四
作者：釋道潜
朝代：宋

朔吹鳴高林，回塘冰已結。
牛羊臥茅屋，原野暗飛雪。
壯男臂彫弓，短後事田獵。
饑鷹一號呼，荒徑洒毛血。
歸來誇意氣，鄰舍呼飲啜。
明朝過南山，更欲窮窟穴。
寒爐然豆萁，光燄時起滅。
布被擁嬌兒，從渠踏裏裂。
老翁寢不寐，展轉念鵝鴨。
籬落易穿窬，狐狸恐驚發。
次韵龔堯佐帳勾晨起感懷
作者：釋道潜
朝代：宋

造物紛紛自變更，達人何用較前程。
芭蕉身世榮枯久，胡蝶夢魂來往輕。
隔屋相驚銅漏盡，開扉猶愛玉繩橫。
應嫌百吏鳬行進，簿領文書與案平。
歲寒亭
作者：釋道潜
朝代：宋

草枯蓬斷正紛紛，翠幹排簷不改陰。
自是孤根難挫抑，驕霜傲雪本無心。
歸宗道中
作者：釋道潜
朝代：宋

朝日未出海，杖藜適松門。
老樹暗絕壁，蕭條聞哀猨。
迤邐轉谷口，悠悠見前村。
農夫爭道來，聒聒更笑喧。
數辰競一墟，邸店如雲屯。
或携布與楮，或驅雞與㹠。
縱橫箕箒材，瑣細難具論。
老翁主貿易，俯仰衆所尊。
區區較尋尺，一一手自翻。
得無筋力疲，兩鬢埋霜根。
吾鄉東南會，百貨常源源。
金鐶衣短後，群奴列崑崙。
通衢旅犀象，顛倒同籬藩。
鮫綃與翡翠，觸目亦已繁。
少壯供所役，耆年臥高軒。
翁今處窮獨，未易聽我言。
且當具鹽米，歸家飯兒孫。
歸溪上
作者：釋道潜
朝代：宋

市朝塵土污人衣，遠憶雲山便賦歸。
溪水繞門秋欲晚，苕花漠漠鷺鷥飛。
殘菊
作者：釋道潜
朝代：宋

霜摧露殞萬枝空，叢菊鮮鮮尚見容。
細蕊冷香聊自媚，無心引蝶更勾蜂。
江上秋夜
作者：釋道潜
朝代：宋

雨暗蒼江晚未晴，井梧翻葉動秋聲。
樓頭夜半風吹斷，月在浮雲淺處明。
江行寄俞仲寬察院
作者：釋道潜
朝代：宋

潮回沙浦寒，月落山未曉。
駕言江上行，行遠心亦悄。
茅屋兩三家，鷄聲聞縹緲。
輕風颭垂楊，芳枝何裊裊。
上有雙鳴禽，下有蕙蘭草。
蒸蒸物已繁，灼灼花更好。
時見頳尾鱗，跳波泳紋藻。
即事起幽情，情含結懷抱。
故交如參辰，咫尺曠烟島。
紅日已三竿，回轅白沙道。
但聞蕭葦間，挐音飛杳杳。
沈道原養浩堂
作者：釋道潜
朝代：宋

塵勞萬計日紛紛，未礙堂中養浩心。
花草暗香來屋角，溪山爽氣入衣襟。
樽中白酒無時有，篋裏清詩不廢吟。
夜夜鄰家助幽致，數聲羌管弄微音。
淮上·其一
作者：釋道潜
朝代：宋

蘆梢向曉戰秋風，浦口寒潮尚未通。
日出岸沙多細穴，白蝦青蟹走無窮。
淮上·其三
作者：釋道潜
朝代：宋

天闊陰雲低抱樹，沙寒鷗鷺欲親人。
小航泊處誰家住，脩竹疏花宛似春。
淮上·其二
作者：釋道潜
朝代：宋

今夜沙頭月上遲，小螢零碎傍船飛。
可憐光彩雖無限，何似嬋娟一寸輝。
淮上聞雁寄仲恭
作者：釋道潜
朝代：宋

欹枕船舷夜櫓停，數行南去雁如繩。
起來欲寄相思字，高拂銀河喚不應。
淮上觀水
作者：釋道潜
朝代：宋

桐柏崑崙日夜傾，投溪注壑本無情。
乍爲含垢千尋濁，不作矜人一掬清。
清明日湖上呈秦少章主簿
作者：釋道潜
朝代：宋

水邊花霧曉氤氳，春入西湖兩岸深。
冶葉倡條他自媚，朽株枯木我何心。
鞦韆索轉朱樓角，博塞聲喧碧柳陰。
年少故人方感慨，未應從俗强浮沉。
清聚軒
作者：釋道潜
朝代：宋

之子吟懷欲稱情，故穿幽沼滀清泠。
儻逢來客議深淺，但道淵源通北溟。
游徑山懷司馬才仲
作者：釋道潜
朝代：宋

柔桑蔽野麥初齊，布穀催耕雨一犂。
略彴時橫溪上下，薔薇間發水東西。
重尋勝處追前賞，無復斯人手共携。
回首春風增感慨，綿綿黄鳥更悲啼。
游葉城韓氏東園
作者：釋道潜
朝代：宋

曾臺累榭蔚相望，古木連雲出繚牆。
可但陶朱能計略，須知猗頓亦材良。
松風菊露滋清夜，楚舞吳歌奉宴觴。
好在諸郎俱挾冊，起家儒術未應忘。
溪上
作者：釋道潜
朝代：宋

紅蓼叢邊雙鷺飛，波痕翻動碧琉璃。
須臾相趁却回首，斜立垂楊烟外枝。
滌軒
作者：釋道潜
朝代：宋

隔雲穿竇引涓涓，噴玉跳珠亦可憐。
心垢本無何用滌，戲將萧洒度流年。
無爲堂
作者：釋道潜
朝代：宋

無爲豈不動，無念非刳心。
至人均道妙，與物相浮沉。
青銅一寸明，萬象了自分。
何須苦機械，擾擾亂沖襟。
晴窗馥烟篆，衣裓蒙餘薰。
超然曠士懷，所得踰古今。
燕默堂
作者：釋道潜
朝代：宋

萬彙乾坤裏，誰何識道真。
喧卑憎末俗，燕默羨高人。
漏轉芙蓉永，香銷栢子頻。
他年揮玉麈，堂上挹芳塵。
玉荆山人崔君草堂
作者：釋道潜
朝代：宋

玉荆山蒼勢蜿蜒，玉荆澗碧涵漪漣。
山人結廬占幽絕，如使世俗來無緣。
窗前松竹交夏蔭，砌下紅紫爭春妍。
清腸終日飽葵藿，耳目久厭論腥膻。
山空月晝猨鳥寂，象床拂拭翻朱弦。
泠然細韵發幽指，妙意自得人誰傳。
烏巾席帽事高格，蹇馿獨跨何翩翩。
行當近林就卜築，與子來往聊窮年。
琅琊山茶仙亭呈曾子開侍郎
作者：釋道潜
朝代：宋

滁山雖僻左，謫宦皆名臣。
後先聞數公，卓然皆鳳麟。
憶昨紹聖初，譴公俾省循。
盛德忘怨悱，虛懷隨屈信。
政成思覽眺，興與烟霞親。
後車載鄒枚，主客驚路人。
逶迤度山谷，導從屏所陳。
漁樵許爭席，解后全天真。
泠泠庶子泉，味壓康王珍。
團團小圓月，色冠閩山春。
白足相與飯，溪毛擷青芹。
熊魚得兼美，樂事無涯津。
花瓷勸引滿，疏瀹貫百神。
危亭倚巖阿，榜額獨未新。
牧之擅風流，茶仙誇絕倫。
相望三百載，公能嗣芳塵。
用法穎韵寄信上人
作者：釋道潜
朝代：宋

懷素高閑世罕追，君今端與若人期。
龍蛇落紙驚飛電，心手相忘豈所思。
驥子神駒天與俊，朝燕暮越足難羈。
超然遽作雙溪別，肯學紛紛兒女悲。
用法穎韵寄詵上人
作者：釋道潜
朝代：宋

吾生出處異周顒，猨鶴休驚蕙帳空。
木筍薦盤非世味，胡麻供飯古人風。
時翻貝葉千行偈，戰勝詩魔五字功。
杖屨儻來償素約，與君同盡此生中。
田居四時·其一
作者：釋道潜
朝代：宋

原隰春風暖，池塘雁北翔。
曉耕雲塢潤，午飯野芹香。
燕子依茅棟，花枝過土牆。
東阡與南陌，生事日皇皇。
田居四時·其三
作者：釋道潜
朝代：宋

刈穫終吾事，田園日向閑。
晚香增橘柚，潦水耗汀灣。
聚噪棲鴉定，孤吹牧豎還。
兒童驚野燒，一片起前山。
田居四時·其二
作者：釋道潜
朝代：宋

五月梅爭熟，村村桑柘稀。
茜裙蠶婦瘦，粉翅乳鵝肥。
菱蔓滋溪雨，藤花鎖釣磯。
呼兒行採去，亭午候荆扉。
田居四時·其四
作者：釋道潜
朝代：宋

汩汩防農霧，窮冬亦謾勞。
茅簷催日午，籬落聽雞號。
臘近還移竹，宵閑更索綯。
春風歸早晚，行見事東皋。
留別雪堂呈子瞻
作者：釋道潜
朝代：宋

策杖南來寄雪堂，眼看花絮老風光。
主人今是天涯客，明日孤帆下渺茫。
病中四絕句呈劉景文左藏·其一
作者：釋道潜
朝代：宋

一室寥寥北嶺隈，午窗孤枕夢初回。
無端自是風驚竹，錯認旁人問疾來。
病中四絕句呈劉景文左藏·其三
作者：釋道潜
朝代：宋

高梧挂月照床頭，聒砌寒螿似怨秋。
我病尚能安靜默，爾曹無事苦啁啾。
病中四絕句呈劉景文左藏·其二
作者：釋道潜
朝代：宋

西風薄木晚颼颼，古屋無人夜更幽。
童子未閑煎藥火，隔窗燈影漫悠悠。
病中四絕句呈劉景文左藏·其四
作者：釋道潜
朝代：宋

竹裏鳴鴉曉欲飛，遽褰疏箔望朝暉。
莫嫌山色經秋瘦，我亦秋來減带圍。
登嶽頂呈試可邦直
作者：釋道潜
朝代：宋

偉哉中國擅五岳，巍巍崧高據其尊。
四時百辟盡朝會，雲幢烟蓋來追奔。
自餘衆阜何足數，擾擾羅列真兒孫。
秋霖乍開原野凈，隆曦破海浮朝暾。
淵明曠達不事事，勝日結客遊山樊。
山腰下馬躡風磴，杖屨詰曲躋巑岏。
窗經玉女猨鳥寂，石漱飛瀏鳴潺湲。
長松吟風和哀響，肌膚凜栗凄神魂。
行窮絕頂已晡側，雲烟爲我開餘昏。
昂頭去天驚尺五，星斗歷歷俯可捫。
超然擬與人世絕，彷彿有路通崑崙。
洛陽奇峰三十六，領略併入一眼吞。
平生方寸喜壯觀，茲游氣豁殊軒軒。
二豪詞筆有餘地，請賦傑句留山巔。
風流便可付千載，歐梅尹謝相與傳。
睡起
作者：釋道潜
朝代：宋

紅芳落盡踏青青，啞咤黄鸝隔樹鳴。
午睡覺來聽不足，杖藜重過竹陰行。
示法穎
作者：釋道潜
朝代：宋

兒曹汝既識薰蕕，卓犖應須力自修。
一志徑從齊客語，萬端無受楚人咻。
卑飛燕雀宜深遠，高舉鸞凰可並游。
莫負謫仙當日語，十年名譽滿東州。
秋
作者：釋道潜
朝代：宋

牆角風欺竹影斜，數聲啼盡欲栖鴉。
重門已閉斷還往，獨捲疏簾看月華。
秋日西園·其一
作者：釋道潜
朝代：宋

日月更代顯，光華難並留。
昔人尚行樂，俯仰無暫休。
平居得君子，出處常相求。
良辰援余臂，共作西園遊。
極目瞰平野，緬然見蒼洲。
千林澹霽色，萬韵生凉秋。
露華漙菊英，藹藹香可揉。
參差間畦壠，芋栗森相儔。
綠蔓無芳姿，碧花茂牽牛。
低回矚籬落，樹影環清流。
賞物志已諧，何用登蓬丘。
秋日西園·其三
作者：釋道潜
朝代：宋

嘗聞晉支遁，矯志歸沃洲。
千載激清風，邈哉誰與儔。
余今雖不敏，萬事非身謀。
朅來臥窮谷，未覺慙先脩。
一法尚無遣，何勞問三休。
卷舒在至理，賞詠歸優游。
採薇陟曾阿，濯足依澗流。
但驚桂花拆，詎識江漢秋。
滄溟空汗漫，無意狎群鷗。
秋日西園·其二
作者：釋道潜
朝代：宋

山家無外營，超然閉幽室。
薄團北窗下，默坐終永日。
炎景忽差池，凉飈動蕭瑟。
中林多橘柚，粲粲垂華實。
凭高試裴回，幽興遽超逸。
雲霞散平岡，太白空際出。
禽歸杳莫辨，積翠鎖深蔚。
吁哉宇宙間，濩落竟一物。
胡爲市朝客，終歲浪汩沒。
翳吾樂餘生，勝事良可詰。
放懷在冥冥，身世兩俱失。
秋日西園·其五
作者：釋道潜
朝代：宋

秋山夜來雨，雲氣朝尚昏。
禪庭無來轍，但見落葉繁。
石室暗燈火，天容開霽痕。
耳目思遠適，曠然啟曾軒。
長謠緩輕策，去去窮深源。
方塘灧清流，鳬雁靜不喧。
時遭羲皇翁，容與諧笑言。
邈然採真賞，歲晏誰與論。
秋日西園·其四
作者：釋道潜
朝代：宋

憶昔少壯時，意氣摩雲霓。
游心黄卷間，豈顧白日西。
由來昧根本，旦旦從所迷。
邇獨悟無爲，文字如委泥。
物生豈高下，至道良自齊。
青山繞吾廬，開戶衆鳥啼。
曉日上喬木，秋光媚回溪。
畸人長往來，絕壁同攀躋。
遐天浄若掃，曠目無端倪。
楚客一何苦，登臨獨曈曈。
秋日西湖·其一
作者：釋道潜
朝代：宋

兩山斜抱翠逶迤，一水中間似渼陂。
孤榜獨來還獨往，鸕鷀鸂鶒莫相疑。
秋日西湖·其三
作者：釋道潜
朝代：宋

南山爽氣對朝扉，竹露吹風更濕衣。
可是吟魂怯清景，何妨著屐步苔磯。
秋日西湖·其二
作者：釋道潜
朝代：宋

琤然一葉墮空庭，似喚幽人夢欲醒。
斜倚素屏褰翠幔，沈香烟吐博山青。
秋日西湖·其五
作者：釋道潜
朝代：宋

欲跨高樓曠遠情，無端秋雨苦冥冥。
崢嶸日脚漏雲處，瞥見遙山一抹青。
秋日西湖·其六
作者：釋道潜
朝代：宋

西風夜半捲庭槐，臥聽鄰翁曉圃開。
稚子相呼入林去，應知病果落莓苔。
秋日西湖·其四
作者：釋道潜
朝代：宋

飛來雙鷺落寒汀，秋水無痕玉鏡清。
疏蓼黄蘆宜掩映，沙邊危立太分明。
秋江
作者：釋道潜
朝代：宋

赤葉楓林落酒旗，白沙洲渚夕陽微。
數聲柔櫓蒼茫外，何處江村人夜歸。
秋聲
作者：釋道潜
朝代：宋

古槐花落小中庭，夜半風來捲葉鳴。
潁水先生如尚在，呼兒應問此何聲。
程公闢給事罷會稽道過錢塘因以詩見贈·其一
作者：釋道潜
朝代：宋

嘗聞鍾鼓過蓬萊，席上無非八斗才。
刻燭揮毫公屢勝，投壺飲釂客先頹。
老元格調真難繼，短李風流不易陪。
鑑水稽山行樂處，後車長是載鄒枚。
程公闢給事罷會稽道過錢塘因以詩見贈·其二
作者：釋道潜
朝代：宋

江干千騎送朱輪，父老無緣借寇恂。
吳國旌旗開白日，越溪桃李失青春。
雄名素與珠星爛，妙質長隨玉樹新。
當宁比聞思舊德，萬方行見入洪鈞。
答柯山曉上人
作者：釋道潜
朝代：宋

風騷古人事，而我豈所長。
兒曹嗜章句，餘習未易忘。
根源本無有，真若夏潦潢。
道人氣拔俗，吾黨稱俊良。
十年依叢林，實以道自將。
禪餘喜賦詠，妙語逾珪璋。
世眼獨未識，深叢閟孤芳。
鋒錐必穎脫，安肯久處囊。
子宜力自勉，聲問終揚揚。
吾言豈知子，老大殊荒唐。
絕句
作者：釋道潜
朝代：宋

高巖有鳥不知名，款語春風入戶庭。
百舌黄鸝方用事，汝音雖好復誰聽。
維楊秋日西郊·其一
作者：釋道潜
朝代：宋

雨洗高梧爽氣浮，鳴蟬相喚作新秋。
翻空白鳥一行去，目送岡巒欲盡頭。
維楊秋日西郊·其三
作者：釋道潜
朝代：宋

潦水初收古澗清，小橋斜倚數魚行。
神林社日傳簫鼓，秋稼如雲歲有成。
維楊秋日西郊·其二
作者：釋道潜
朝代：宋

瓜花零落豆花繁，秋入隋家舊苑看。
水調遺音今寂寞，空餘壞道瀉哀湍。
維楊秋日西郊·其四
作者：釋道潜
朝代：宋

枯榆偃蹇若蒼龍，影占荒郊半畝宮。
下有牧羊雙稚子，臥吹蘆管對西風。
維王府園與王元規承事同賦·其一
作者：釋道潜
朝代：宋

年少王郎一幅巾，杖藜呼我步城闉。
紅泥亭子闌干外，絕目遙看萬樹春。
維王府園與王元規承事同賦·其三
作者：釋道潜
朝代：宋

藹藹春空宿霧披，桃溪柳陌共逶迤。
阿戎莫道無才思，細草幽花總要詩。
維王府園與王元規承事同賦·其二
作者：釋道潜
朝代：宋

一霎催花驟雨來，集芳堂下錦千堆。
浪紅狂紫渾爭發，不待商量細細開。
維陽府學四柏堂
作者：釋道潜
朝代：宋

頖宮本凄凉，庭戶無冗長。
蒼然餘四栢，終日清相向。
夫人擅所有，高懷益超放。
炎蒸五六月，大厦如甕盎。
凉飈天外來，披拂逾一餉。
怳如乘虛舟，破月渡溟漲。
嚴冬衆木死，薿薿獨無恙。
非求造化私，故與冰雪抗。
宜亦有神明，茲焉陰所相。
續許元裕夢中作·其一
作者：釋道潜
朝代：宋

北窗支枕夢幽微，隠隠神明發暗機。
未可病中驚老去，會須花底喚春歸。
續許元裕夢中作·其二
作者：釋道潜
朝代：宋

琉璃雖破彩雲飛，演慶高門未易衰。
既有嘉祥能兆夢，定須他日産熊羆。
聞子由舟及南昌以寄之
作者：釋道潜
朝代：宋

高安居士實人龍，五載南遷道愈豐。
域外城池剛自守，人間膏火詎能攻。
屢嗟江海星霜隔，行喜雲林笑語同。
五老峰前佳氣象，待君一醉吐長虹。
聽天竺慧照師琴
作者：釋道潜
朝代：宋

太古淳音久已虧，多君妙指善醫治。
高山流水意雖在，白雪陽春和者誰。
不放驚飈侵澗戶，只容明月侍簾帷。
滿堂賓客俱傾耳，共失芙蓉漏轉時。
聽盛道人琴·其一
作者：釋道潜
朝代：宋

陰雲收雨閣曾簷，寂寂西風不動簾。
燒盡夜堂紅蠟炬，高山流水聽無厭。
聽盛道人琴·其二
作者：釋道潜
朝代：宋

有客浮游不定家，玉琴三尺當生涯。
從來正始無人會，掉首高歌烏帽斜。
臨平道中
作者：釋道潜
朝代：宋

風蒲獵獵弄輕柔，欲立蜻蜓不自由。
五月臨平山下路，藕花無數滿汀洲。
臨江月上人
作者：釋道潜
朝代：宋

能仁說教滿竺乾，流入中國餘五千。
於中妙經爲最勝，顗師所解尤通玄。
化行吳會連海壖，紛紛得法如雲烟。
見聞讀誦又其次，隨類譬率無間焉。
嗚呼上人志且堅，善邀佛子同法筵。
妙香炷爐馥旃檀，十科勸進追昔賢。
旁行貝葉軸似椽，卷舒朝暮往復旋。
利根微種聊窮研，魚兔一獲忘蹄筌。
自餘區區顧未然，瀾翻口舌如湧泉。
外物交錯心匪緣，功成一朝脫愛纏。
曄如紅蕖濯清淵，俯仰千聖遽可肩。
茫茫苦海旁無邊，不有舟栰誰能先。
烏蟾疾馳如走丸，咨爾佛子無睡眠。
自彭門回止淮上因寄子瞻
作者：釋道潜
朝代：宋

朅來淮上臥蕭宮，回首人間萬事空。
院靜水沈銷薄幔，睡餘寒日耿脩桐。
南山訪古思杯渡，北海談經憶孔融。
寂寞兼葭霜雪後，何時重倚玉青葱。
與元規話別·其一
作者：釋道潜
朝代：宋

湖水蒼茫四接天，短篷孤榜數回旋。
想君東海東頭夢，猶在汀洲白鳥邊。
與元規話別·其二
作者：釋道潜
朝代：宋

雷岫庵南千種梅，含芳準擬爲君開。
冷香秀色誰爲主，趁取花時更一來。
與定師話別六言·其一
作者：釋道潜
朝代：宋

客有來從東越，示余滿把瓊瑶。
萬壑千巖鍾秀，故知多士翹翹。
與定師話別六言·其三
作者：釋道潜
朝代：宋

出海濤雷方震，橫江雪陣如山。
一葉舟輕飛燕，飄然掠水東還。
與定師話別六言·其二
作者：釋道潜
朝代：宋

雪解松筠振色，氣回蘭蕙含芳。
興動剡溪吟客，夢先歸鳥飛翔。
與定師話別六言·其四
作者：釋道潜
朝代：宋

鳳咮山含暮靄，西陵月破黄昏。
慣作江湖離別，未應當此銷魂。
與廖明略學士賦餘干縣白雲亭一首呈吳明府
作者：釋道潜
朝代：宋

白雲翔太虛，時來傍孤城。
超然此榮觀，常恐鸞鶴迎。
能賦自疇昔，騷人遺典刑。
嗣音竟有屬，異代逢淵明。
揮毫無停綴，臨流有餘清。
光風轉洲渚，爽氣生軒楹。
况復廖常州，吐辭皆正聲。
跂予浪續貂，坐想徒摇旌。
與怡然夜話
作者：釋道潜
朝代：宋

雲埋碧瓦寒侵戶，榻照青燈夜色空。
故國十年無限事，笑談如在夢魂中。
與愚上人宿天竺·其一
作者：釋道潜
朝代：宋

夕陽山氣藹葱葱，路轉松陰複幾重。
行過石橋人未見，數聲先聽寺樓鍾。
與愚上人宿天竺·其三
作者：釋道潜
朝代：宋

霜壓簾櫳露泫條，銀河影轉斗垂杓。
清言共失三更夢，錯恨芙蓉漏易消。
與愚上人宿天竺·其二
作者：釋道潜
朝代：宋

稽留峰北好林泉，珍重幽棲得所便。
栢子烟中能宴坐，想無餘習可攀緣。
與曾逢原寺丞相別
作者：釋道潜
朝代：宋

落葉追奔卷地飛，淮流轉處楚山稀。
君騎黄鵠朝天去，我憶青松舊壑歸。
道在不須驚契闊，情親聊用惜分違。
巖居祿隠都如夢，莫向秋風歎式微。
與田承君宗丞話舊
作者：釋道潜
朝代：宋

赤日下西谷，松門斂餘暉。
蕭蕭征馬鳴，客子來者誰。
故人田子方，六月并州歸。
崎嶇千里道，問子來何爲。
君命不竢駕，詎敢辭炎曦。
禪庭梵唄歇，軟語同逶迤。
梧桐挂凉月，清潤含裳衣。
人生實萍梗，同附一渺瀰。
驚風或暫先，波定還相依。
昔我在南兖，識君英妙時。
軒軒勇氣節，凜凜如熊羆。
聲名固已早，時命殊淹遲。
今茲向魏闕，驥足將騰夷。
聖君隆至治，諫諍求瑕玼。
嘗聞至人語，子可補拾遺。
一言開堯聰，四海風俗移。
無爲外重失，蹇諤當自持。
贈言古者事，吾豈忘前規。
與神智師話別
作者：釋道潜
朝代：宋

昔我年始壯，託身靈鷲峰。
主人大導師，鼓舞揚真風。
四方依絳帳，雜遝象與龍。
嗟余於此時，已識大士蹤。
紛紛論議場，頭角出群雄。
如何三十載，慧刃藏其鋒。
端居肄業地，了不爲世通。
邇獨念西湖，聿來將誰從。
情隨山水遠，興與魚鳥同。
平生方外姿，自在如冥鴻。
明朝復回首，飄洒一孤篷。
華亭道中
作者：釋道潜
朝代：宋

白水茫茫天四空，黄昏小雨濕春風。
五更百舌催殘夢，月到官河柳影中。
蒙泉堂
作者：釋道潜
朝代：宋

百尺蒼崖底，蒙泉自我名。
滀涵滋造化，汲引絕虧盈。
碧甃深仍固，朱欄小易成。
慇懃中夜月，長與照澄明。
蘇世美夫人挽辭
作者：釋道潜
朝代：宋

夫子剛中早數奇，閨門高節聳當時。
淵明晚欲歸三徑，德曜能從賦五噫。
不見萊衣華髮事，空驚薤露昔人悲。
故知造物酬陰施，玉立諸郎富白眉。
處順齋
作者：釋道潜
朝代：宋

生前不用驚毀譽，身後何須千載名。
處順安時真曠達，本無哀樂動幽情。
虛寂堂
作者：釋道潜
朝代：宋

吾聞卓道士，操節如冰霜。
學窺老莊本，淵然閟光芒。
當時世莫識，落魄依四方。
嘗爲京洛游，不踐聲利場。
衣裾卷塵土，獨鶴翻南翔。
千里不駐足，飄飄指潯陽。
潯陽多名山，飛仙共徜徉。
晚歲隠城郭，古宮極凄凉。
千金售鄰壤，增築成虛堂。
流塵斷四壁，虛白浮中央。
惜哉今已往，吊影空歎傷。
頼有賢弟子，黄冠挺昂藏。
區區慕高格，綽欲傳芬芳。
逐客蘇太史，堂堂國之良。
言爲天下重，墨妙逾珪璋。
爲君易華榜，庭戶增輝光。
風流滿江左，知子非尋常。
虛樂亭
作者：釋道潜
朝代：宋

誰構新亭近翠微，似教陶令洽天機。
池光引月來簷廡，竹影疏風到客衣。
愛酒有時携玉斝，無弦聊自拂金徽。
人間樂事還能幾，肯向良辰與物違。
虛白齋
作者：釋道潜
朝代：宋

嘉魚滿盤初出水，尚有青萍點紅尾。
銀腮戢戢畏烹煎，掘强有時俄自起。
彼客殷勤贈使君，願向中厨薦醪醴。
使君事道不事腹，杞菊終年食甘美。
傳呼慎勿付庖人，百步洪邊放清泚。
回首無欺子産淳，謾道悠然泳波底。
行歌亭·其一
作者：釋道潜
朝代：宋

自古山林浪得名，欲要人爵謾逃形。
唯餘滍上行歌者，獨免移文勒戶庭。
行歌亭·其三
作者：釋道潜
朝代：宋

嘗聞箕潁臥巢由，振蕩高風冠九州。
欲識當年孔寧極，依稀堪與若人儔。
行歌亭·其二
作者：釋道潜
朝代：宋

先生本自負經綸，志在丘園世莫親。
不信請看門下客，盡爲金馬玉堂人。
行歌亭·其四
作者：釋道潜
朝代：宋

滍川勝氣藹葱葱，遠訪先生舊隠風。
閱禮敦詩見猶子，故知餘澤未終窮。
西湖雪霽寄彥瞻
作者：釋道潜
朝代：宋

西湖漫天三日雪，上下一色迷空虛。
曾巒沓嶂杳難辨，彷彿樓觀疑有無。
饑雛乳獸失所食，飛走阡陌空號呼。
中園却羨啄木鳥，利觜自解謀朝晡。
曉來鍾鼓報新霽，天半稍稍分浮圖。
試憑高樓肆遠目，千里顛倒羅瓊琚。
逡巡夜月出海角，光彩猛射來城隅。
方壺圓嶠只在眼，綽約怳晤神仙居。
咄哉浩景似欺壓，謂我不足爲傳模。
風流江左杜從事，氣格豪贍凌相如。
安得飄颻跨鸞鵠，手持栗尾來爲書。
規師方外停雲齋
作者：釋道潜
朝代：宋

上人少脫略，出處非拘囚。
停雲倚空端，舒卷良自由。
縱之千丈强，斂附拳石幽。
超遙宇宙間，孰與斯人儔。
銘詩善摹寫，居士亦風流。
覽秀亭
作者：釋道潜
朝代：宋

飛甍巨棟出高墉，覽秀開亭實有功。
湓水秋橫簾幙外，廬山晴落酒杯中。
俯窺城郭千艘轉，仰見星河四面同。
江左元規存舊觀，孟侯還此繼高風。
覽黄子理詩卷
作者：釋道潜
朝代：宋

六載南官何所營，百篇翻覆見高情。
霜鷗露鵠元非俗，雪竹風松本自清。
俊逸固宜凌鮑照，優游真已逼淵明。
微言會有知君者，謾擬鍾嶸試一評。
觀宗室伯山司戶詩卷
作者：釋道潜
朝代：宋

參軍暫輟簿書忙，爲我聊開古錦囊。
玉骨已能含秀氣，珠璣那解不輝光。
王孫挾策真難事，妙質如君豈易量。
它日讎書天祿閣，聲名端可繼劉郎。
觀宗室曹夫人畫·其一
作者：釋道潜
朝代：宋

野水平林眇不窮，雪翻鷗鷺點晴空。
洞房豈識江湖趣，意象冥將造化同。
觀宗室曹夫人畫·其三
作者：釋道潜
朝代：宋

臨平山下藕花洲，旁引官河一带流。
雨棹風帆有無處，筆端須與細冥搜。
觀宗室曹夫人畫·其二
作者：釋道潜
朝代：宋

華屋生知世胄榮，誰教天付與多能。
西風白草牛羊晚，隠見橫岡一兩層。
觀宗室趙明發使君所畫訪戴圖并二小詩因次其韵·其一
作者：釋道潜
朝代：宋

水石追摩詰，風騷類小山。
每來窺二妙，戀戀欲忘還。
觀宗室趙明發使君所畫訪戴圖并二小詩因次其韵·其二
作者：釋道潜
朝代：宋

巉絕千峰玉，清妍五字詩。
胸中盤爽氣，彷彿幾人知。
觀恭師詩書以二絕勉之·其一
作者：釋道潜
朝代：宋

吾鄉英秀頗能文，子復區區慕碧雲。
請用三多爲祖式，他時自與古人群。
觀恭師詩書以二絕勉之·其二
作者：釋道潜
朝代：宋

論書當亦似論兵，軍律非嚴事不成。
行伍會須同比櫛，出奇方可語縱橫。
觀明發畫李賀高軒過圖
作者：釋道潜
朝代：宋

唐年茂宗枝，時平多俊良。
長吉尤震曜，春林擢孤芳。
退之於孔門，屹屹真棟梁。
筆力障百川，風瀾息其狂。
破衣繫麻鞋，右顧生輝光。
一朝與湜輩，命駕驚煌煌。
賀初爲兒童，隨父事迎將。
須臾命賦詩，英氣加激昂。
長安衆詞客，聲問爭推揚。
風流垂異代，尚想古錦囊。
君今亦宗英，韵勝斯人方。
少年肯事事，苦學志獨强。
風騷擬屈宋，妙處相頡頏。
丹青出戲弄，配古猶擅場。
形容示往事，彷彿如在旁。
一徑入幽遠，古垣繚林莊。
平橋跨淥水，叢薄含葱蒼。
晴窗爲披拂，佳興杳難忘。
訪勤上人
作者：釋道潜
朝代：宋

斷橋蒼壁倚溪斜，赤葉楓林噪晚鴉。
可怕嶺雲埋徑路，會尋流水到君家。
訪彭門太守蘇子瞻學士
作者：釋道潜
朝代：宋

眉山鬰茀眉水清，清淑之氣鍾群形。
精璆美璞不能擅，散發宇內爲豪英。
煌煌蘇氏挺三秀，豫章杞梓參青冥。
少年著書即稽古，經緯八極何崢嶸。
未央宮中初射策，落筆游刃揮新硎。
翰林醉翁發奇歎，臺閣四座爭相驚。
逡巡傳玩騰衆手，一日紙價增都城。
同時父子擅芳譽，芝蘭玉樹羅中庭。
風流浩蕩播江海，粲若高漢懸明星。
前年聞公適吳會，壺漿跪道人爭迎。
浮雲流水付幽討，下視世網鴻毛輕。
野人弱齡不事事，白首丘壑甘忘情。
神仙高標獨未識，暫棄蘿月人間行。
朝吳暮楚失邂逅，惝怳夜夢還惸惸。
邇來旅食寄梁苑，坐歎白日徒虛盈。
彭門千里不憚遠，秋風匹馬吾能征。
鈴齋吏退屬幽款，一看揮塵銀河傾。
訪荆國王公·其一
作者：釋道潜
朝代：宋

浩蕩經綸志已行，北山歸老思冥冥。
可妨渡水穿雲客，拄杖芒鞋到戶庭。
訪荆國王公·其三
作者：釋道潜
朝代：宋

苦嫌榮祿早收身，歸與漁樵共隠淪。
白下門西山迤邐，興來長是岸烏巾。
訪荆國王公·其二
作者：釋道潜
朝代：宋

博辯舊聞輕孟子，談經早不愧楊雄。
惠能伎倆元無有，還許從容廣座中。
謁上竺觀音大士
作者：釋道潜
朝代：宋

十年江海去飄然，魂夢長依鷲嶺邊。
月地雲階重到處，殷勤稽首白衣僊。
證師聖可桐虛齋
作者：釋道潜
朝代：宋

吾聞嶧山桐，猗猗排秀幹。
栖鸞宿鳳信所奇，衆木紛紛何足算。
嗚呼，天相彼質，復虛彼心。
故其聲之隠也無閡，其動也無留。
有叩而鳴，體佚而休。
嘉上人之妙齡兮，無適俗之卑韵。
剛有擬於斯桐兮，廓中虛以受訓。
異速成之朝榮兮，培益厚而日敏。
悼像末之寥寥兮，蹇吾道之不振。
續芳塵於祖席兮，他日非桐虛上人者而復誰何哉。
讀子蒼詩卷·其一
作者：釋道潜
朝代：宋

蜀國奇男子，能文到古人。
淳源稽大雅，妙曲和陽春。
節物驚摇落，僧坊斷四鄰。
看君新著述，時與短檠親。
讀子蒼詩卷·其二
作者：釋道潜
朝代：宋

大冊雄文未許窺，百篇先讀海陵詩。
疲駑伏櫪空驤首，飛兔流星作麽追。
讀東坡居士南遷詩
作者：釋道潜
朝代：宋

居士胸中真曠夷，南行萬里尚能詩。
牢籠天地詞方壯，彈壓山川氣未衰。
忠義凜然剛不負，瘴烟雖苦力何施。
往來慣酌曹溪水，一滴還應契祖師。
讀聞復詩卷
作者：釋道潜
朝代：宋

詩律久已廢，宏綱誰與操。
斷弦那慮續，吾黨有英髦。
氣穩侔彭澤，詞幽近楚騷。
未輸湯從事，獨詫碧雲高。
賦王立之承奉園亭·亦愛亭
作者：釋道潜
朝代：宋

扶疏蔭佳木，五月風來徐。
淵明方偃臥，亦自愛吾廬。
賦王立之承奉園亭·介庵
作者：釋道潜
朝代：宋

一庵容宇宙，介意安在哉。
珍重庵中人，空洞無纖埃。
賦王立之承奉園亭·大裘軒
作者：釋道潜
朝代：宋

經綸志四海，齟齬不得申。
大裘縱千丈，姑覆洛陽春。
賦王立之承奉園亭·永日亭
作者：釋道潜
朝代：宋

長安貴富人，歲月馬上遷。
岸巾怡永日，心事獨翛然。
賦王立之承奉園亭·求定齋
作者：釋道潜
朝代：宋

南華鑑止水，炯然見須眉。
夫子果能定，物豈逃妍媸。
賦王立之承奉園亭·泠然齋
作者：釋道潜
朝代：宋

虛室晝生白，清風襲衣屨。
圓蒲燕坐人，泠然欲仙去。
賦王立之承奉園亭·漱醉亭
作者：釋道潜
朝代：宋

潭潭百尺井，汲引鳴飛瀾。
驚回午醉客，一漱齒頰寒。
賦王立之承奉園亭·賦歸堂
作者：釋道潜
朝代：宋

王郎英妙年，功名固堪勉。
浩然賦歸歟，持操真可羨。
賦王立之承奉園亭·載酒堂
作者：釋道潜
朝代：宋

子雲草玄時，載酒客常滿。
君今慕若人，竹戶誰來款。
賦王立之承奉園亭·頓有亭
作者：釋道潜
朝代：宋

君家十亭觀，棋置宛相望。
是中富墨妙，偉哉蘇與黄。
贈吳子野先生
作者：釋道潜
朝代：宋

麻田老仙心炯炯，少有高風慕箕潁。
枕流漱石三十年，眸子瞭焉神更靜。
忽然杖策海上來，至人道妙同塵埃。
達官貴侯競招致，往無所欲誰嫌猜。
邇來一志從吾黨，跡與孤雲共天壤。
曹溪有路更攀躋，徑躡毗盧高頂上。
贈天竺聰道人
作者：釋道潜
朝代：宋

完完明月珠，蓄彼萬丈淵。
徑寸不可睹，餘輝媚清川。
道人實有道，膠口默不傳。
心閑氣自和，眉宇常藹然。
邦人昔致師，欲以居法筵。
文移動帥府，禮數端亦虔。
冥鴻避網羅，矯翼從高騫。
朅來靈山隅，圓蒲味深禪。
盛德不自顯，與物同周旋。
兒曹恃文采，毫末爭醜妍。
相逢廣坐間，肯顧斯人賢。
茫茫大化中，浮名暫腥膻。
吾知道人意，反汝生哀憐。
贈太守林子中待制
作者：釋道潜
朝代：宋

拭目除書下九天，邦人爭賀使君賢。
風流謝守宣城日，愷悌龔公渤海年。
終作鹽梅均鼎鼐，且憑觴豆樂山川。
一門棣萼登臺省，盛事駸駸海內傳。
贈子固舍人·其一
作者：釋道潜
朝代：宋

文章煒燁動當時，雋乂雖多不並馳。
解激頹波旋往古，獨憐夫子抱青規。
山川淑氣真能感，宇宙雄名豈浪垂。
未信長途老天馬，行看蹴踏上瑶池。
贈子固舍人·其二
作者：釋道潜
朝代：宋

吏部遺編久寂寥，潁濱居士亦蓬蒿。
支流盡屈江湖闊，衆阜爭隆泰華高。
落落千章揮琬琰，湯湯萬頃起波濤。
玉堂鵷鷺遲公久，何事崎嶇尚夢刀。
贈宗室德强團練
作者：釋道潜
朝代：宋

造物賦象質，於余頗能名。
瓊瑶琢其骨，沖和擅其清。
公生華屋貴，好學從妙齡。
才高豈容遏，卓然以文鳴。
厚德滋善養，雍容無暫矜。
區區草茅人，未必真爾能。
家藏三萬軸，插架連屋楹。
牙籤示題目，探賾手不停。
微言固澹泊，嗜好如飴餳。
祖宗開鴻基，累聖致太平。
詵詵既蕃衍，綽綽亦見稱。
裕陵喜人物，教率從典刑。
聯翩試文藝，議論參公卿。
公材實杞梓，落落非杉檉。
願言勤著書，會當補朝廷。
他時樹勳業，彜鼎信可銘。
贈思正令子
作者：釋道潜
朝代：宋

堪愛君家小鳳雛，炯然眉目照冰壺。
他年足逸詩書圃，翰墨場中千里駒。
贈權上人兼簡其兄高致虛秀才
作者：釋道潜
朝代：宋

豫章山川足靈氣，天與四時滋萬彙。
翹然雙幹秀一門，儒釋殊科道無異。
一操經術游廣文，一事瓶盂尋祖意。
功名生死兩俱徹，論報君親各無愧。
上人餘力擅風騷，三昧何妨間遊戲。
窮愁肯學郊與島，高瞻已能追晉魏。
文章妙處均製饌，不放鹹酸傷至味。
少陵彭澤造其真，運斤成風有餘地。
眉陽老人文所宗，此語得之吾敢祕。
斯君向上踏玄關，奔逸絕塵那可跂。
贈歐陽季默承議
作者：釋道潜
朝代：宋

先公跨箕尾，摇曳旋天關。
於今二紀餘，肯復來人間。
時時對遺編，彷彿窺一斑。
夢寐思見之，何從暫追攀。
邇來都城裏，忽睹庭中蘭。
方寸實驚喜，典刑斯可觀。
抱疴一榻上，骨瘦清琅玕。
爲余設幽几，氣貌徐以寬。
微詞落玉麈，文彩真孔鸞。
棣華惜未識，妙譽聞朝端。
先公德未泯，四海共仰歎。
願言付百世，清風嗣門闌。
贈潘邠老秀才
作者：釋道潜
朝代：宋

去年雲夢澤南州，爲訪太史嘗淹留。
東坡寒碧最佳處，恨不得子同遨游。
今年廬山深且窅，感君忽來慰枯槁。
溪月巖雲亦有情，昨夜爲君顔色好。
飄飄綠髮方妙年，圖史滿腹皆精研。
揮毫應敵風雨快，咳唾落紙珠璣圓。
廣文英豪僅數千，逸群驥子誰與肩。
男兒窮通故有命，勸子未宜嗟蹭蹬。
丈夫蓋棺事始定，他日雄飛鵰鶚勁。
草草論文未有涯，匆匆別我却還家。
秋風更約通玄府，共訪仙人臥彩霞。
贈潜照月師
作者：釋道潜
朝代：宋

吳興上人心志苦，筆研十年耕學圃。
形癯骨瘦神獨清，耿若霜鷗立秋浦。
錦囊新詩殊汗漫，妙語間發猶稽古。
銖鋤冗長更磨揉，激濁疏清導靈府。
自然韵勝遺島可，遠跂淵明追步武。
瓶盂勸子適四方，莫學匏瓜甘墮窳。
崇山廣澤徧游覽，始信憑高極天宇。
蓺成技進蔚文采，楚楚華身竟何補。
茫乎三界同傳舍，而我與君俱逆旅。
不如回首依老褐，妙精明心求許與。
鳴蟬委蛻藁壤餘，脫略秋風即高舉。
贈耿純叔祕校二令姪
作者：釋道潜
朝代：宋

高門知積慶，堂上有諸郎。
禮樂非童子，詩書見義方。
經營羞弱羽，騰踏羨飛黄。
富貴由勤苦，五車安可忘。
贈聖可證師
作者：釋道潜
朝代：宋

吾道日凋喪，末流殊可嗟。
師門互開闢，學者如泥沙。
欲求超然姿，駑廄搜渥洼。
子初爲兒童，岐嶷衆所誇。
長能游學海，宛轉窮津涯。
誰知蓬蒿底，忽睹挺生麻。
向來挈瓶盂，同我棲烟霞。
朝昏事禪悅，神觀靜不譁。
子今未三十，涵養滋根芽。
行看覺苑中，綽現優曇花。
贈賢上人
作者：釋道潜
朝代：宋

恒山道人棄妻孥，壞衣祝髮從浮圖。
愛纏欲網豈易脫，慧劍劃斷真須臾。
飄然雲水出鄉國，力學生死來東都。
心猨意馬就羈束，肯逐萬境爭馳驅。
回看舊事真一夢，清渭濁涇良自殊。
楚山歲晚俄邂逅，雪屋對語依圓蒲。
勸子南游下吳越，小航短棹尋西湖。
我家住處湖岸北，如椽翠竹森千株。
竹間扣扉試訪我，定有猨鶴聲相呼。
贈鄒醫
作者：釋道潜
朝代：宋

君不見宋清市藥長安西，衆工就取資刀圭。
瘡瘍疾病一皆往，所應不必黄金賫。
度未能酬輒焚券，耻學庸生憂噬臍。
人人德清莫肯負，日獲遠利豐子妻。
公侯餽遺日相屬，螘食華衣乘駃騠。
羅池神人爲作傳，至今名譽橫雲霓。
鄒君業醫世淮海，瀉盛補衰知徑蹊。
玉函金匱恣探討，拏以自副能不迷。
頃年西游抵京室，達官貴吏爭品題。
歸來鄉縣頗蕭瑟，湖水粘雲芳草萋。
憐余寢瘵古佛剎，每辱珍劑相扶携。
傾囊倒橐願爲贈，唯有圓蒲并杖藜。
君聞掉頭不我顧，止索詩句光衡圭。
夜披陳編見清事，重嗟此道今如泥。
君誠有意嗣前躅，篋笥不憂無錦綈。
贈霍山人
作者：釋道潜
朝代：宋

先生少年喜武事，三略六韜曾徧閱。
胸中雲夢吞八九，氣勝萬夫真勇决。
防邊伊昔從都護，欲取功名繼前烈。
臂弓腰箭事戎裝，遠出砂場恣游獵。
擒狐射雁狂且逸，不覺歸途迷夜雪。
敗官遭譴失所志，回首飄然辭魏闕。
挾持妙術當生涯，放浪江湖閑歲月。
尋常得錢即沽酒，笑與妻奴同飲啜。
樂天知命了無憂，奕奕紅顔浮兩頰。
春風浩蕩魯城邊，稠花亂蕊爭紛妍。
方將與君共携手，騁懷游目相回旋。
興來別我汶陽去，黄鵠一舉難留連。
村橋野店醉斜日，路人誰識地行仙。
辯才生日
作者：釋道潜
朝代：宋

像末真風恐不傳，故生豪傑爲人天。
慈航橫截三千界，法雨均沾四十年。
獨鶴精神秋始健，長松根節老彌堅。
莫將有物觀無象，唾霧冰輪處處圓。
送仲豫叔黨二承務赴試春闈
作者：釋道潜
朝代：宋

烱烱雙黄鵠，雍容振羽儀。
風高辭澤國，歲暮及天池。
文彩非凡近，周旋競陸離。
明年翔集處，九萬是君期。
送伯言赴姑蘇上幕
作者：釋道潜
朝代：宋

都城公子海，賢否良難會。
從容翰墨場，班班知所詣。
超然三四公，詞學昔人配。
源流出蘇黄，汲引功豈細。
斯人固才華，氣節復遠邁。
一官從幕府，未覺簿書礙。
投刃却鳬行，岸巾依物外。
凝香久寂寞，清絕今可繼。
初辭廣陌塵，笑鼓春江枻。
楚岫與吳山，相望挹空際。
莫唱渭城歌，臨流增歎喟。
送俞伯謨宣德赴辟成都
作者：釋道潜
朝代：宋

我生落拓如虛舟，萬里江湖隨演漾。
君今祿仕亦我同，南北悠悠無定向。
故鄉回首海東頭，兄弟十年官塞上。
才高質美衆所奇，杞梓豫章非冗長。
辟書交飛上廟堂，肯使須臾事閑曠。
秦山崢嶸塹戎虜，自古征人愁悵望。
劍門棧閣天下危，去馬來車魂欲喪。
羨君年少勇攀躋，足躡青冥身益壯。
舊游陳迹想依然，感物懷親情獨愴。
送僧遊天台
作者：釋道潜
朝代：宋

海邊孤起碧千尋，俯仰應酬壯觀心。
峭壁斷崖當歲晏，冷雲疏雪上衣襟。
論懷此日能傾倒，尺素它時嗣好音。
摘勝窮幽吾老矣，杖藜無復伴登臨。
送劉不已推官罷奉符尉入都注擬
作者：釋道潜
朝代：宋

少年讀書破萬卷，河朔聲名壓諸彥。
詞場百戰功不成，晚得青衫非所願。
白頭况有北堂親，斗祿强須甘冗賤。
三年一尉泰山下，簿領區區事弓箭。
追窮寇盜走山谷，肯爲風霜辭怯懦。
要功冀賞本無心，脫去僅能逃所譴。
草枯蓬斷歲將徂，結束行裝抵京縣。
達官貴吏急賢材，一鶚君須預論薦。
投竿舍築去作相，邂逅風雲一朝變。
造物於人自有時，未足爲君生忿怨。
送嚴上人還永嘉
作者：釋道潜
朝代：宋

道人出處孤鴻儔，詎肯低回受羈絆。
飄風轉日歷九州，不羨騎鯨游汗漫。
我生與君幾相逢，窮幽摘勝時乃同。
胸中妙道未容扣，又引高興辭秋風。
君家住在孤嶼側，此別何時見顔色。
欲識相思一寸心，冷月依依挂空碧。
送子中待制·其一
作者：釋道潜
朝代：宋

翹翹孤鳳凰，安巢本阿閣。
偶來依澤國，歸興遂淹泊。
江山迫歲華，草木正摇落。
霜空肅萬里，纖翳無處著。
翻然整羽儀，一舉在寥廓。
送子中待制·其三
作者：釋道潜
朝代：宋

平生長樂公，聲華越三紀。
文章兩京齊，學術游夏比。
螭頭足未安，符竹已屢徙。
聯翩開幕府，爛熳樹桃李。
鋒車入帝鄉，天馬行九軌。
周旋有程度，駑駕安足擬。
送子中待制·其二
作者：釋道潜
朝代：宋

南山有佳木，秀色何葳蕤。
封植不記年，落落今百圍。
盤根雖自固，烈風無時吹。
匠手營大厦，衆材得施爲。
偉哉梁棟姿，取用不可遲。
送定上人還會稽
作者：釋道潜
朝代：宋

西風警群木，蕭瑟散秋聲。
病客有歸思，孤雲無戀情。
月當千里共，人恨四難并。
苦學誰如子，它年在一鳴。
送庠上人
作者：釋道潜
朝代：宋

點檢行裝拂與巾，洒然輕別故山春。
家家門底長安道，舉目何須更問津。
送慈義偁師遊嵩少
作者：釋道潜
朝代：宋

道人家住錦溪頭，衣裓常含爽氣浮。
偶踏塵埃經北闕，却尋雲水過西州。
冰銷陰壑蘭芽動，柳岸長條春意柔。
少室峰前無異路，莫將陳迹苦追求。
送慧悟大師還闕下
作者：釋道潜
朝代：宋

道人本丘壑，浪爲京華居。
一往二十年，歲月驚須臾。
禪餘挾妙術，出入卿大夫。
飛揚動天子，聲問傾九衢。
紛彼戶外屨，泛如水中鳬。
高懷倦酬應，逸賞思江湖。
春風卷衣祴，千里隨舳艫。
中泠湧樓觀，圓嶠連方壺。
杖策步鰲頭，直上窮崎嶇。
超然萬象外，所得良有餘。
興盡乘白雲，飄飄還帝都。
送文惠師還金華
作者：釋道潜
朝代：宋

脫略紛華自妙年，秉心端喜事金僊。
終期象馭超三界，不羨鵬程越九天。
考疏窮經心尚壯，依仁據德節尤堅。
秋風陡起庭闈念，聊寄脩江一葉船。
送景文
作者：釋道潜
朝代：宋

交游盡四海，厚我乃無幾。
劉侯軀七尺，堂堂信英偉。
中剛冷如鐵，萬事肯料理。
相逢傾蓋餘，眷眷極終始。
東南久徹警，將領用儒士。
三年湖山游，屢得陪屐齒。
長謠傲雲壑，草木俱披靡。
詞鋒剉萬象，搜索泣山鬼。
珠璣溢錦囊，所得真富矣。
軒冕本儻來，功名徒爾耳。
一廛聞已卜，視此猶脫屣。
歲晚匡廬山，高棲踵前軌。
送李仲益赴襄陽幕
作者：釋道潜
朝代：宋

襄陽古名都，雄觀壓荆楚。
醉公誇文詞，風物粲可數。
嗟余未歷覽，彷彿已如睹。
人生游宦間，得此亦佳遇。
李俊妙天姿，文行兩自負。
少年志冥鴻，千里輕一舉。
天風不借便，造物暫淹阻。
既無負郭田，黽勉依幕府。
賢哉彼方伯，脫略高韵度。
寧俾簿書役，朱墨事朝暮。
爽氣對西山，清談共樽俎。
試問鹿門翁，遺蹤今在否。
送桐江明上人之都下
作者：釋道潜
朝代：宋

窈窕孤雲下翠岑，帝鄉閑去本無心。
紅塵滿眼急回首，莫遣空山鶴怨深。
送楚上人還廣陵慶禪師法席
作者：釋道潜
朝代：宋

吾鄉少年多齷齪，投老家山猶戀著。
何異醯雞舞甕天，肯信十方無壁落。
羨君壯懷慕遠舉，萬里雲山行犖确。
荆江洞庭虛浩渺，斂裓浮杯心自若。
去年臘月過湓城，聆我幽脩臥雲壑。
朅來相從慰契闊，笑語逸發驚猿鶴。
春風又復卷征衣，問子東去將何爲。
廣陵城西古佛剎，中有老禪吾所師。
當年與君共伏役，妙道彷彿窺藩籬。
別來星霜歎已久，夜夢往往神魂馳。
真金雖已出頑鑛，鍛鍊豈厭增鉗鎚。
縱橫法縛斷除盡，了了方爲獅子兒。
送王彥齡承務還河內
作者：釋道潜
朝代：宋

武陵王郎高韵度，鞍馬四方無定住。
眼逢泉石便吟哦，咳唾珠璣不論數。
我亦悠悠事不羈，浪萍風梗隨安之。
少室山前古蘭若，邂逅便與同襟期。
興來岸幘一長嘯，清聲激越穿雲嶠。
竹林故事獨未泯，人物如君亦高調。
秋風獵獵促鳴蟬，歸路千山入馬鞭。
白袍烏袖宜圖畫，不羨襄陽孟浩然。
送琳上人還杭
作者：釋道潜
朝代：宋

聚水作一雨，多少近遠隨所遭。
或霑枯荄僅濡浹，或入巨海成波濤。
少林真風今百紀，悵惜至此何蕭條。
喜君齊志早寂寞，同我十載淪芻樵。
含沖嗜漠不自厭，更欲刺口嘗群餚。
師門祖席在在有，得此失彼良自嘲。
朅來東南走千里，但願刈楚逢翹翹。
駃浮長川不憚惡，陟彼巨巘寧知勞。
誠專志苦若有相，行斷西壤逢英豪。
金鎚扣天玄楗廓，玉電激海明珠高。
星霜因循共千日，誰爾使子先行包。
湖山蜿蜒湖水薄，湖上幽人想如昨。
秋入芙蓉露已漙，曉捲簾櫳暑初却。
明明潭底見行雲，謾謾空中聞唳鶴。
此景從來吾已知，異鄉寧羨君先歸。
由來出處元無隔，同看明朝日上時。
送蘭花與毛正仲運使·其一
作者：釋道潜
朝代：宋

幽姿冷艷匪夭饒，曾伴靈均賦楚騷。
今日移根庭下植，可無佳句與揮毫。
送蘭花與毛正仲運使·其二
作者：釋道潜
朝代：宋

從來託迹喜深林，顯晦那求世所聞。
偶至華堂奉君子，不隨桃李鬭氤氳。
送處度赴試
作者：釋道潜
朝代：宋

異哉曲阜幾世孫，白玉受性良且溫。
詩書禮義祖家學，擾擾自餘何足論。
良辰往往專吟諷，遠壓曹劉攀屈宋。
肯與齊梁作後塵，秋月春花恣嘲弄。
我方杖策過西州，指點雲山結勝游。
已有詔書催去興，豈宜泉石更淹留。
征車曉送登長陌，月沒參橫河漢白。
期君安穩上龍門，不怕臨流遭點額。
送誠無上人還洞山文禪師席下
作者：釋道潜
朝代：宋

上人妙齒遺樊籠，嗜好豈與稠人同。
巖棲水飲有餘裕，期以至道超鴻蒙。
少林人亡僅千載，末路鼓舞誰爲雄。
江西老褐真望士，蟻趨雲合爭所從。
羨君伏役事且久，誠專志苦迷春冬。
心珠磨錯稍精瑩，彷彿水月含沖融。
去歲扁舟下吳會，溪山勝踐情所鍾。
芒鞋竹杖霜露入，始知節物徂秋風。
朝來興盡挽不住，翻然又逐南征鴻。
它年相逢定廬岳，與子終老巢雲松。
送遠上人還金華
作者：釋道潜
朝代：宋

千林脫葉送殘秋，一舸南歸興莫留。
富渚江平非白馬，子陵灘穩異黄牛。
吟懷覽勝宜無倦，才力如君豈易求。
他日殷勤爲細字，盡傳佳句到東州。
送錢持正主簿西歸
作者：釋道潜
朝代：宋

蘭陵號多士，君實名家孫。
高才縻管庫，枳棘棲鴛鸞。
一旦謝朱墨，超然整歸軒。
迎秋餞伏初，炎威尚歊煩。
松陵接苕霅，迤邐皆清源。
舟子宜夜泛，蘋風生夢魂。
回塘官柳行，千樹如雲屯。
明河挂柳外，凉月低金盆。
茲行信有得，它日爲余言。
逍遙堂書事呈子瞻
作者：釋道潜
朝代：宋

尋常臥雲林，往往厭闤闠。
今朝郡齋裏，岑寂返可愛。
曦和破簾櫳，幽鳥語庭際。
開門面脩圃，珍木羅翠蓋。
蕭疏舊菊叢，裛露有餘態。
主人事天和，萬慮屏身外。
勞生一斷梗，何處考根柢。
安能從物役，擾擾空卒歲。
脫巾每相從，頗得資傲睨。
遊苕溪道場山
作者：釋道潜
朝代：宋

東風吹雨過城闉，日照河隄柳映津。
雨槳差差摇燕尾，千山漠漠散魚鱗。
長緣絕境關幽夢，尚喜茲游及暮春。
蘭蕙未衰桃李在，蜂喧鳥咽莫愁人。
遊詠真洞贈陶道人
作者：釋道潜
朝代：宋

淵明骨已朽，陳迹尚可求。
我復識其孫，長鬣青兩眸。
相去僅千載，猶能繼風流。
寄跡黄冠中，神姿邈清脩。
相携行洞天，暝色藹已浮。
松寒語栖鶴，潭靜眠蒼虬。
蘭膏照深夜，風磬鳴重樓。
吾廬閟三峽，清凈亦此侔。
何時駕鹿車，訪我西林丘。
過公擇藏書室
作者：釋道潜
朝代：宋

我公昔未仕，託蹤此山阿。
牙籤列圖史，萬卷堆嵯峨。
披剝得精要，卷衣辭薜蘿。
一往三十年，功名歎蹉跎。
公今陟臺省，壯志應未磨。
出處獨不謬，紛紛當奈何。
脫身早來歸，挂冠舊庭柯。
松窗展故帙，烱烱臨羲娥。
豈復求甚解，聊將寄天和。
勿憂野馬集，勿念蟲網羅。
山祇善守護，早晚潜揮訶。
過定林謁荆公畫像·其一
作者：釋道潜
朝代：宋

古林蒼藤一徑纏，我公疇昔屢回旋。
蕭蕭屋底瞻遺像，傑氣英姿尚凜然。
過定林謁荆公畫像·其二
作者：釋道潜
朝代：宋

壁間千字走龍蛇，好事何人護絳紗。
一讀已能生感慨，暮簷蕭瑟更啼鴉。
過張公碩廷直息軒
作者：釋道潜
朝代：宋

涪翁六蓺學，力可當萬人。
施州亦英特，文武備一身。
風味真頡頏，宛然喜相親。
詩壇嘗屢戰，妙譽傾縉紳。
涪翁往播遷，風義頗凋淪。
施州奮不顧，伏臘賙且勤。
霜雪槁群木，凜然見松筠。
施州歸夜臺，遺編照青春。
嗟我獨不識，覽卷徒悲辛。
有子紹門戶，飄飄氣方振。
能文得父風，作語殊不陳。
流源日疏鑿，豈易量涯津。
結廬依通衢，隔牆鬧蹄輪。
頹然小軒上，息偃全天真。
男兒功名志，蠖屈終一申。
誰能效急急，俛仰車馬塵。
涪翁爲子名，高意庶可循。
過彭城觀陳傳道知錄所藏東坡公畫
作者：釋道潜
朝代：宋

枯株瘦石兩相望，南北悠悠徑路長。
卷盡平岡三百里，風枝雨葉更飄揚。
過新開湖寄李端叔大夫
作者：釋道潜
朝代：宋

新開湖邊秋夢曉，雞犬無聲人悄悄。
試揭疏篷覘日華，水面殘星猶繚繞。
嘗聞明珠藏巨浸，光焰一出輝群草。
篙師爲我暫停櫓，罔象終期入幽討。
波間宛轉興方豪，依然別恨生懷抱。
故人離群東海頭，徇祿摧眉事枯槁。
菰梢蘋末翠猶在，蕙蘭憔悴青楓老。
浪游不知歲月徙，舊約無端失天杪。
目羨南鴻兩兩飛，安得身同羽翰小。
游胥堂在吾必行，一榻數椽應預掃。
過玉師室觀霅川范生梅花
作者：釋道潜
朝代：宋

桃李韵粗俗，江梅清獨妍。
幽姿有時睹，如揖姑射仙。
從來丹青手，默數三四賢。
徐熙擅江左，趙子名西川。
中間復誰何，絕特推老邊。
風流迨茲泯，范子俄超然。
迺知苕霅勝，秀氣常回旋。
斯人非畫師，勢利不可鎸。
興來即揮毫，游戲三昧前。
一枝豈易得，答子能拳拳。
橫斜有餘態，肌粉含霏烟。
我來玩几席，歎賞徒留連。
恨無處士詩，二妙相並傳。
過都監趙思正崇班容膝庵
作者：釋道潜
朝代：宋

公子居閑厭華屋，一官江海辭羈束。
端能有志學淵明，數板垣牆營小築。
榜名容膝雅所宜，寄傲南窗聊自足。
祖宗承平逾百年，胄緒蕃衍如雲烟。
敦詩閱禮不勝數，人物似君尤卓然。
論文講蓺未易料，虛己下士常折旋。
憶昔初逢大梁下，風味向人如倒蔗。
苦遭猨鶴促還山，回首相望驚百舍。
誰言江路渺雲濤，一舸春風重命駕。
過鍾山尋俞清老不遇
作者：釋道潜
朝代：宋

霜風薄木韵含悲，歲晚尋君失後期。
夜鶴曉猨驚怨歇，草堂人去已多時。
過韓氏莊登小閣·其一
作者：釋道潜
朝代：宋

繚牆千堵氣雄深，小構亭亭出數尋。
刈穫一空雲水白，闌干注目見遙岑。
過韓氏莊登小閣·其二
作者：釋道潜
朝代：宋

玉秀蘭芬好弟昆，時來挾冊視田園。
囷場古木千章合，彷彿秦人避世村。
過韞秀堂觀仲豫二詩因次其韵·其一
作者：釋道潜
朝代：宋

箕南斗北各殊方，誰信相思去夢長。
蓬斷草枯當歲晏，寥寥空對蕙爐香。
過韞秀堂觀仲豫二詩因次其韵·其二
作者：釋道潜
朝代：宋

荆溪一別十年餘，流竄何嘗定所居。
等與山河同幻質，更將三界作蘧廬。
遠齋
作者：釋道潜
朝代：宋

君不見崑崙之河與天通，源深發遠人莫窮。
回溪轉壑隨折衝，末勢演溢流于東。
東溟無旁下無底，浩蕩足以家魚龍。
嗟哉吾徒雖好學，詎肯著意推所從。
淵停富滀有若是，孰謂世上無豪雄。
法師名齋意且遠，張皇幽眇見爾聰。
西來竺書五千軸，期子歲月加磨礱。
離騷楚詞亦謾讀，言語黼黻何必工。
禪餘習氣如未盡，時倚澗石吟松風。
邃隠堂
作者：釋道潜
朝代：宋

雅構何幽眇，真宜邃隠名。
朝雲半峰秀，夜月一簾明。
終歲塵痕少，無時爽氣清。
炷香翻貝葉，安穩老餘生。
邗溝絕句
作者：釋道潜
朝代：宋

隔屋蕭蕭風度竹，當空粲粲斗翻芒。
崢嶸歲月人間暮，目斷雲山歸興長。
邵仲恭許相過金山未至
作者：釋道潜
朝代：宋

二月歸來江上居，江流變淥江鷗去。
時移物改何足論，身世悠悠本非固。
鳩鳴屋角山雨餘，花苞破紅滿芳樹。
晴窗曉日幽興催，振衣出戶凌高臺。
潮回浪死風色定，縹緲沙岸烟中開。
故人佳期絕消息，滿眼空看暮雲碧。
何日扁舟南渡來，一洒高風破吾臆。
邵伯道中·其一
作者：釋道潜
朝代：宋

一道河流遠接天，兩行官柳復蕭然。
村舂歷歷鳴何處，彷彿孤烟落日邊。
邵伯道中·其二
作者：釋道潜
朝代：宋

回首山光古寺基，拂天寒木耿斜暉。
孤撐漸與鍾聲遠，但見風幡竹外飛。
都下曉霽
作者：釋道潜
朝代：宋

千門昨夜雨，萬木曉生光。
御水浮紅蕊，宮雲麗粉牆。
轉樓遲日靜，縈草亂絲長。
想像西池路，濃陰覆綠楊。
都僧正慈化大師挽詞·其一
作者：釋道潜
朝代：宋

領袖吾家事，由來二十春。
虛懷能應物，直氣肯隨人。
逝水流方遠，臨池墨尚新。
聲聞雙樹子，不見葉間身。
都僧正慈化大師挽詞·其三
作者：釋道潜
朝代：宋

伏枕時無幾，臨分若故常。
寸心能烱烱，去路豈茫茫。
車馬門猶盛，芝蘭室更香。
獨餘庭下竹，冷韵起悲凉。
都僧正慈化大師挽詞·其二
作者：釋道潜
朝代：宋

平生輕長物，身世等鴻毛。
譽出東南早，人驚節義高。
玩奇唯水石，結客盡英豪。
來往元無迹，情鍾謾鬰陶。
都僧正既闕子中待制欲余補其位輒辭以小詩遂獲免
作者：釋道潜
朝代：宋

佩德懷恩豈易陳，自嗟麋鹿性難馴。
流年日月無多子，乞取山林放曠身。
鄭元規秀才內樂庵
作者：釋道潜
朝代：宋

內樂名庵誰所擇，澗上文人題榜額。
想見風流庵內人，定匪紛華域中客。
紆朱懷金何足誇，簞食瓢飲真生涯。
了無憂患到心境，得失雞蟲良可嗟。
酬劉巨載舍人見贈所畫山水扇
作者：釋道潜
朝代：宋

冰紈玉粉凈無塵，墨妙扶疏更絕倫。
試問揮毫底人物，不言從可識天真。
酬周亨叔主簿見贈
作者：釋道潜
朝代：宋

廬山百里蟠穹蒼，絕頂陰雲常下覆。
晴日天風忽掃除，翠壁千層開錦繡。
我來廬山初得君，愛君面有廬山秀。
長篇險韵使我驚，忽獲風流雲散後。
氣味清新滿牙頰，如入洞庭嘗橘柚。
梅子如錢柳絮飛，杜鵑哀號山雨晝。
念君明當京邑行，馬蹄蹴踏春泥縐。
黄陂新息道路迥，野飯藜羹須强嗅。
天街到日夏漸熱，車轂相摩汗如溜。
丈夫功名非苟取，勸子未用輕藍綬。
山中五月早歸來，澗底清泠當共漱。
酬周元翁推官見贈
作者：釋道潜
朝代：宋

南來濟濟多俊良，聲問逸發推周郎。
詞場較藝一戰捷，筆陣獨掃千人强。
烱然眉目行且貴，驥足萬里看騰驤。
吟詩作賦不媚俗，期與往者同芬芳。
斷璋殘璧忽我贈，把玩溢目驚輝光。
自嗟行李久蕭瑟，安得置之雲錦囊。
又聞跨馬欲過我，此意想君非渺茫。
山中草木最宜夏，雨餘一一含幽香。
雛鶑乳燕學飛舞，葉底啞咤調圓吭。
闌干笋蕨雖已老，璀錯梅杏猶可嘗。
陰崖碧洞不受暑，谷風習習吹衣凉。
提携爲子掃盤石，談笑共坐莓苔蒼。
宣毫越楮須盛載，吟取佳句還巾箱。
酬王衮臣朝奉見贈
作者：釋道潜
朝代：宋

吾聞終南山，鬰茀參斗牛。
其下多賢豪，學術貫九流。
公生實異稟，氣奪河漢秋。
妙齡升廣文，岐嶷壓上游。
登科三十年，仕宦真悠悠。
功名信有命，富貴豈力求。
邇來居海上，未解鍾儀囚。
高懷素聞道，對客忘咿嚘。
相懽固傾倒，不可即掉頭。
今我來自東，邂逅欣綢繆。
新詩激謬懦，詞力勁且遒。
怳如開武庫，左右森戈矛。
便當偃旗鼓，罷戰爲良謀。
與公從逍遙，放浪追子休。
酬趙存道都曹見贈
作者：釋道潜
朝代：宋

騷人久無聞，風雅日浸衰。
汀洲空蘭芷，憔悴無芳姿。
參軍妙述作，鮑謝相並馳。
明珠不自耀，光彩閟陸離。
聊因五斗粟，暫寄東海湄。
官身雖簿領，游刃能一麾。
寥寥古寺空，轉砌春日遲。
閉關時却掃，寂寂下書帷。
唐虞悉觀覽，百氏了不遺。
論文慎許可，紀律嚴自持。
昨朝發新詠，落語皆瑰奇。
世無楊德祖，詎識黄絹詞。
酬邵彥瞻朝奉見寄
作者：釋道潜
朝代：宋

楊州從事多文華，新詩組織如朝霞。
高懷忽念朔方客，秋風一紙來天涯。
都城冠蓋屬休沐，邂逅過我森如麻。
開緘傳讀不知厭，愕立圜視相驚誇。
上言音形闊川路，下言杖屨埋風沙。
蹲鴟正熟邀我返，城南古寺無諠譁。
我今翩然已東下，輕舟早晚從公家。
平山堂西百尺井，請公爲汲烹露芽。
酬錢塘宰王昭叔朝奉
作者：釋道潜
朝代：宋

令尹胸中萬斛寬，簿書堆案豈相關。
揮毫手過庖刀疾，訪勝心同止水閑。
竹日映簷光破碎，雪雲開嶺翠連環。
自嗟不及匡山遠，坐對淵明祇愧顔。
醉眠亭
作者：釋道潜
朝代：宋

嘗聞李謫仙，飲酒興無盡。
醉來臥空山，天地即衾枕。
當時放迹奇，流俗不可近。
君今外形骸，與世不拘窘。
寸心合虛曠，萬事一以泯。
開亭向幽圃，朝夕事醉寢。
茅檐落日欲醒時，起對嬋娟拂瑶軫。
重居夜坐懷蘇伯達昆仲
作者：釋道潜
朝代：宋

狂風吹林聲怒號，隔垣洶洶如秋濤。
夜闌稍覺群動息，星斗挂簷霜月高。
東鄰書生勤且勞，粲然文采真鳳毛。
遙想下帷應未寢，短檠相對課離騷。
鍾山夜月
作者：釋道潜
朝代：宋

萬壑千巖夜未央，月華松色共蒼蒼。
上方已覺無人語，金殿誰焚栢子香。
陪司馬才仲節推諸君游天竺
作者：釋道潜
朝代：宋

西郊久不雨，草木無餘青。
薄雲弄秋暉，山色時晦冥。
超然五詞客，文采披華星。
聯翩過吾廬，車蓋紛滿庭。
相携訪靈鷲，細路通巖扃。
攀翻幽桂叢，衣襟襲芳馨。
絕境異人世，吾詩豈能名。
諸豪追鄴下，妙語逾瓊英。
願言一揮寫，樂事良難并。
高空墮海日，歸驂尚能停。
陪子瞻登徐州黄樓
作者：釋道潜
朝代：宋

黄花離披秋日短，使君無事邀僧飯。
飯餘軟語爇香幽，共坐圓庵不知晚。
燭籠持火報黄昏，使君愛客還留連。
前登脩徑步超逸，後却從御來聯翩。
城頭陰陰未上月，城下激激鳴潺湲。
漁燈照船沙岸近，賈客夜唱聲清圓。
徘徊始轉黄樓側，銀箭銅壺知幾刻。
欄干倚遍惜分携，泣泣芙蓉珠露滴。
陳季常靜庵
作者：釋道潜
朝代：宋

龐公與少陵，不肯入州府。
畏人嫌其真，但喜歸茅宇。
先生豈其徒，與世亦齟齬。
年來作庵榜以靜，靜非對動默即語。
閉門謝客親荷鋤，秀甲珍芽春滿圃。
黄雞白酒厭妻孥，醉以詩書相媚娬。
况復家傳侍郎後，縹囊玉匣收奇古。
寶刀錯落走金蛇，至藥晶熒嘯鉛虎。
先生妙齡已絕人，放浪江湖棄簪組。
居閑自不減前烈，遇物陰施功不數。
我疑造物已收錄，富貴來尋君勿阻。
不然騎鶴扣玄關，跨躒松喬攀佛祖。
陶宣德逸老堂·其一
作者：釋道潜
朝代：宋

湓浦城南舊隠淪，一堂無地可栖塵。
石床春臥荼醾砌，撩亂餘花墮酒巾。
陶宣德逸老堂·其二
作者：釋道潜
朝代：宋

歸來詩酒洽天機，騷客無煩詠式微。
三徑就荒松菊在，洗除蒿艾浄秋暉。
雙溪曉步懷少游子實
作者：釋道潜
朝代：宋

亭午炎威劇，風溪破曉行。
紆餘憐野彴，錯落見長庚。
翻藻魚呈媚，梢林露獻清。
二豪俱二闕，此樂與誰并。
雪堂雨中
作者：釋道潜
朝代：宋

梢林急雨暮凄凄，簾幕風燈暗欲迷。
向曉請看南陌上，一番紅素掩春泥。
雲巢·其一
作者：釋道潜
朝代：宋

環湖相望百招提，高棟曾軒亦屢躋。
未若道人基構勝，闌干清與白雲齊。
雲巢·其三
作者：釋道潜
朝代：宋

碧瓦朱甍冠翠微，鬰葱佳氣繚窗扉。
人間塵土紛阡陌，不到藜床燕坐衣。
雲巢·其二
作者：釋道潜
朝代：宋

九江秀色可攬結，謫仙愛彼巢雲松。
寂寞風流三百載，此軒奇觀躡前蹤。
靜舍與蔡秀如承事會話
作者：釋道潜
朝代：宋

浮雲無根蒂，合散不可拘。
忽然隨高風，千里各須臾。
吾生共天壤，出處良亦如。
憶昔淮水濱，與君傾蓋初。
翹翹兩弟昆，文彩照冰壺。
門闌本世胄，折節勝寒儒。
扁舟倚高岸，爲我飯伊蒲。
清談落犀麈，鄙吝驚掃除。
一別今四載，相忘寄江湖。
朅來過汝潁，吊舊投生芻。
夤緣訪山水，歲晚倦回車。
蕭蕭古寺底，彷彿日已晡。
聞君戶外音，倒屣迎前趨。
胡爲乎來哉，吏牒頗馳驅。
高材困所役，何似林間樗。
清寒凜敗屋，猛燄焚枯株。
胡床坐相對，氣貌溫以舒。
明朝各異縣，那得同蘧廬。
無煩歎離索，且盡一笑娛。
題宗室公震防禦畫後
作者：釋道潜
朝代：宋

錯莫江雲結暝陰，歸飛宿翼半浮沉。
毫端領略無遺種，想見雍容物外心。
蒹葭照雪含餘潤，古木欃天氣老成。
山谷不來居士死，何人爲子一題評。
題東坡墨竹贈官妓
作者：釋道潜
朝代：宋

小鳳團牋已自奇，謫仙重掃歲寒枝。
梢頭餘墨猶含潤，恰似梳風洗雨時。
駐景樓
作者：釋道潜
朝代：宋

額額高樓古道旁，樓前風物鬰摐摐。
溪聲不斷來幽耳，山色常時在小窗。
金鼎養丹嘗駐景，玉罇傾酒屢空缸。
宋清賣藥長安市，千載佳名與子雙。
鶴林寺
作者：釋道潜
朝代：宋

宛轉回廊漫布金，蕭條寒日墮牆陰。
門前合抱松千尺，黄鶴不來年已深。
龍井辯才老師新亭
作者：釋道潜
朝代：宋

遠公吾家傑，道妙非壺丘。
德傾龍象侶，貌蓋江湖秋。
平生經論學，不爲名相留。
滔滔若懸瀑，下注萬丈湫。
昔年謝講事，衆挽不轉頭。
刳心老巖穴，百念本不浮。
東南多望士，唯見此老優。
翰林天下公，方外寔輩流。
旌旗虎溪路，竟日泉石游。
衆生病未已，師意可忘憂。
丁丑元夕
作者：陆文圭
朝代：宋
体裁：七言绝句

入夜不闻箫鼓声，千门月色为谁明。无端逻骑阶前过，错认戎家枥马鸣。
丁亥寿药房先生四首
作者：陆文圭
朝代：宋

贺客门关刺莫传，日高厨传尚萧然。遥知独鹤苍苔舞，自点丹砂注内篇。蜀苑梅花号两龙，千年矫立受霜风。若为健步能移取，远供寒香寿乃翁。出处穷通若命何，月居南斗类东坡。底须内翰还公做，勘破已输春梦婆。曲度珠帘怀吕相，庑排红榜媚韩王。先生清隐心如水，消得编诗一瓣香。
丁亥寿药房先生四首·其一
作者：陆文圭
朝代：宋
体裁：七言绝句

贺客门关刺莫传，日高厨传尚萧然。遥知独鹤苍苔舞，自点丹砂注内篇。
丁亥寿药房先生四首·其一
作者：陆文圭
朝代：宋

贺客门关刺莫传，日高厨传尚萧然。
遥知独鹤苍苔舞，自点丹砂註内篇。
丁亥寿药房先生四首·其三
作者：陆文圭
朝代：宋
体裁：七言绝句

出处穷通若命何，月居南斗类东坡。底须内翰还公做，勘破已输春梦婆。
丁亥寿药房先生四首·其二
作者：陆文圭
朝代：宋
体裁：七言绝句

蜀苑梅花号两龙，千年矫立受霜风。若为健步能移取，远供寒香寿乃翁。
丁亥寿药房先生四首·其四
作者：陆文圭
朝代：宋
体裁：七言绝句

曲度珠帘怀吕相，庑排红榜媚韩王。先生清隐心如水，消得编诗一瓣香。
丁亥寿药房先生四首·其四
作者：陆文圭
朝代：宋

曲度珠帘怀吕相，庑排红榜媚韩王。
先生清隠心如水，消得编诗一瓣香。
丁卯新正纪怀四首
作者：陆文圭
朝代：宋

懒将诗句上桃符，柏叶椒花一例无。却笑简斋元不简，舟中犹自饮屠苏。土润耕牛不受鞭，风和花鸟各忻然。老人犹记兵戈日，自后升平五十年。纷纷儿女竞新年，老去思亲独怆然。墓上只堪供洒扫，无由綵服拜堂前。鲁史曾书雨木冰，坤爻切切戒阴凝。衡门空把忧时志，无奈华轩尽鹤乘。
丁卯新正纪怀四首·其一
作者：陆文圭
朝代：宋
体裁：七言绝句

懒将诗句上桃符，柏叶椒花一例无。却笑简斋元不简，舟中犹自饮屠苏。
丁卯新正纪怀四首·其三
作者：陆文圭
朝代：宋
体裁：七言绝句

纷纷儿女竞新年，老去思亲独怆然。墓上只堪供洒扫，无由綵服拜堂前。
丁卯新正纪怀四首·其二
作者：陆文圭
朝代：宋
体裁：七言绝句

土润耕牛不受鞭，风和花鸟各忻然。老人犹记兵戈日，自后升平五十年。
丁卯新正纪怀四首·其二
作者：陆文圭
朝代：宋

土润耕牛不受鞭，风和花鸟各忻然。
老人犹记兵戈日，自后昇平五十年。
丁卯新正纪怀四首·其四
作者：陆文圭
朝代：宋
体裁：七言绝句

鲁史曾书雨木冰，坤爻切切戒阴凝。衡门空把忧时志，无奈华轩尽鹤乘。
丁酉春识庆上人于钱塘邓君善之索余同赋孝僧诗余请以二十字尽记其实既成善之喜而书之不知何人持去后二年上人访余江上复书以遗之
作者：陆文圭
朝代：宋
体裁：五言律诗

襁褓已离乳，干戈复异居。关河行欲尽，母子遂如初。卓行先贤传，前缘释氏书。悲欢知已极，赞咏欲何如。
丁酉春识庆上人于钱塘邓君善之索余同赋孝僧诗余请以二十字尽记其实既成善之喜而书之不知何人持去后二年上人访余江上復书以遗之
作者：陆文圭
朝代：宋

襁褓已离乳，干戈復异居。
关河行欲尽，母子遂如初。
卓行先贤传，前缘释氏书。
悲欢知已极，讚咏欲何如。
七夕祈雨
作者：陆文圭
朝代：宋
体裁：七言律诗

彩云朵朵西风散，银汉昭昭北斗倾。车上耕夫愁欲泣，桥边织女笑相迎。蝗飞近境行将及，龙卧深渊自不惊。病枕怕闻箫鼓闹，谁家乞巧到天明。
七月二十九日夜大醉宿陆宣慰廨旦日以一诗谢之
作者：陆文圭
朝代：宋
体裁：七言律诗

夜行被酒止公亭，耳热呼乌坐尽惊。瓮下自惭非毕子，吐中不觉卧王生。相宽吏舍情何厚，误污车茵罪亦轻。戏马倘容宾落帽，更拚投辖饮天明。
三月一日偕善之无逸游南山桃园分韵得源字
作者：陆文圭
朝代：宋
体裁：古风

白云起南山，随我度溪园。园丁荷锄去，季女出应门。汲泉供香茗，扫石开清樽。人静禽声乐，春深花事繁。蛾眉映修竹，掩袂娇欲言。吾亲白云外，未敢访桃源。
三月旦日出游
作者：陆文圭
朝代：宋

季春已一日，寒气犹袭人。
斋中偷小暇，陌上追余春。
金华古精庐，几劫化微尘。
入门何所见，修竹出墙邻。
迤北过崇明，殿阁何嶙峋。
山房闭不启，俗客来辄嗔。
徐归偃藤床，息我定力匀。
残书了一卷，古意含酸辛。
山芽聊止渴，起瀹石泉新。
三月旦日出游
作者：陆文圭
朝代：宋
体裁：古风

季春已一日，寒气犹袭人。斋中偷小暇，陌上追馀春。金华古精庐，几劫化微尘。入门何所见，修竹出墙邻。迤北过崇明，殿阁何嶙峋。山房闭不启，俗客来辄嗔。徐归偃藤床，息我定力匀。残书了一卷，古意含酸辛。山芽聊止渴，起瀹石泉新。
与琴师谈琴
作者：陆文圭
朝代：宋
体裁：七言律诗

至乐无声识者希，有声终是假人为。一时得趣惟元亮，千载知音欠子期。欲写性情初动处，当原律吕未生时。夜寒月照虚堂壁，鹤唳猿吟总是诗。
丘庄多稼楼二首
作者：陆文圭
朝代：宋

楼上西风野望时，冥冥禾黍没高低。劝农使者来行水，还凭朱栏忆旧题。万亩耕耘卒岁勤，可曾一饱慰农人。催租令急如风火，输入官仓化腐尘。
丘庄多稼楼二首·其一
作者：陆文圭
朝代：宋
体裁：七言绝句

楼上西风野望时，冥冥禾黍没高低。劝农使者来行水，还凭朱栏忆旧题。
丘庄多稼楼二首·其二
作者：陆文圭
朝代：宋
体裁：七言绝句

万亩耕耘卒岁勤，可曾一饱慰农人。催租令急如风火，输入官仓化腐尘。
丙申岁侯仲达之官洪泽
作者：陆文圭
朝代：宋
体裁：五言律诗

淮楚俗轻扬，萧萧古战场。残兵空壁垒，旷野失农桑。鱼蟹西风市，菰蒲浅水塘。君山足诗景，何事访渔郎。
东风
作者：陆文圭
朝代：宋
体裁：古风

东风何太急，日落黄尘起。篝灯吹欲灭，骤雨打窗纸。
中秋见梅
作者：陆文圭
朝代：宋
体裁：七言律诗

雁叫霜寒木叶飞，西风亭下立瑶姬。从来冷淡能禁雪，不意孤高也竞时。松友旧盟寒岁晚，桂华佳约赴秋期。倚窗索笑空姝媚，汝解能宽宋玉悲。
临山谷帖不似
作者：陆文圭
朝代：宋
体裁：七言绝句

曾草华清妙入神，涪翁以后更无人。捧心终是西施好，里妇何缘辄效颦。
临江仙
作者：陆文圭
朝代：宋
体裁：词

听得雅歌珠一串，飒然吹动梁尘。樽前重见旧时人。主人情未重，情重是嘉宾。飞絮落花无定在，近前遮莫谁嗔。文园倦客最伤神。野亭何处泊，空忆画堂春。
临江仙·坐客有出宠歌者，乃主人旧所欢也
作者：陆文圭
朝代：宋

听得雅歌珠一串，飒然吹动梁尘。尊前重见旧时人。主人情未重，情重是嘉宾。飞絮落花无定在，近前遮莫谁嗔。文园倦客最伤神。野亭何处泊，空忆画堂春。
临沂沂水道中尘沙瞇目不可行闻东北有温泉即浴沂处不及往
作者：陆文圭
朝代：宋
体裁：七言绝句

临沂以北沂水东，行人扬袂尘沙中。纵有温泉能自洁，雩坛安得可乘风。
丹楼
作者：陆文圭
朝代：宋
体裁：七言律诗

丹楼独倚对青山，历历西风十二鬟。晓气净连江树碧，秋云低护石苔斑。仙人长啸闻天外，道士空谣带雨间。安得置身萧爽地，捲帘时待鹤飞还。
为刘君符赋乐山诗
作者：陆文圭
朝代：宋

山体本至静，仁体亦如之。
乐者有深味，鲁论无费辞。
目玩唯自得，心契若有期。
逝川同一旨，妙理无容窥。
刘公本好古，雅志非好奇。
诸君为着语，殆类爱山诗。
泉石涵清思，松柏媚幽姿。
古来山中人，此道未必知。
蜡屐毋乃癖，拄笏殆成痴。
独有首阳高，薇苦甘如饴。
得仁即无怨，千载真吾师。
为刘君符赋乐山诗
作者：陆文圭
朝代：宋
体裁：古风

山体本至静，仁体亦如之。乐者有深味，鲁论无费辞。目玩唯自得，心契若有期。逝川同一旨，妙理无容窥。刘公本好古，雅志非好奇。诸君为著语，殆类爱山诗。泉石涵清思，松柏媚幽姿。古来山中人，此道未必知。蜡屐毋乃癖，拄笏殆成痴。独有首阳高，薇苦甘如饴。得仁即无怨，千载真吾师。
书范石湖白髭行后
作者：陆文圭
朝代：宋
体裁：古风

渡江莫盛乾淳间，虞范诸贤鬓未斑。功名草草负遗恨，老死不见巩洛山。我近经行石湖路，范家水名王家墓。风流一代竟澌尽，手泽何人为珍护。直当慷慨论兴亡，奚暇悲歌叹衰暮。
书范石湖白髭行后
作者：陆文圭
朝代：宋

渡江莫盛干淳间，虞范诸贤鬓未斑。
功名草草负遗恨，老死不见巩洛山。
我近经行石湖路，范家水名王家墓。
风流一代竟澌尽，手泽何人为珍护。
直当慷慨论兴亡，奚暇悲歌嘆衰暮。
井竭
作者：陆文圭
朝代：宋
体裁：七言绝句

坎蛙晓渴上苔栏，石甃泥浑底欲乾。焦稼不为箪食计，一瓢饮水亦良难。
井竭
作者：陆文圭
朝代：宋

坎蛙晓渴上苔栏，石甃泥浑底欲干。
焦稼不为箪食计，一瓢饮水亦良难。
京口访郭义山出示陆丞相遗墨
作者：陆文圭
朝代：宋

宝佑丙辰榜，季世尚词章。
功业已衰谢，气概犹堂堂。
壮士死海岛，尤胜死雒阳。
遗翰落人间，姓字透纸香。
甲子行一周，復见文运昌。
遗黎存一二，往事空茫茫。
寒灯客窗梦，飞堕碙山洋。
留眼看中原，且勿悲故乡。
京口访郭义山出示陆丞相遗墨
作者：陆文圭
朝代：宋
体裁：古风

宝祐丙辰榜，季世尚词章。功业已衰谢，气概犹堂堂。壮士死海岛，尤胜死雒阳。遗翰落人间，姓字透纸香。甲子行一周，复见文运昌。遗黎存一二，往事空茫茫。寒灯客窗梦，飞堕碙山洋。留眼看中原，且勿悲故乡。
亭下玉兰花开
作者：陆文圭
朝代：宋
体裁：七言绝句

初如春笋露纤娇，拆似红莲白羽摇。亭下吟翁步明月，玉人虚度可怜宵。
从圣国宝二茂才叙别
作者：陆文圭
朝代：宋
体裁：古风

龙门世家史学祖，足涉淮湘到邹鲁。儿生堕地弧在左，妇闭车中为谁苦。二君雁荡游虎林，逆旅一笑论古心。地炉画灰事未竟，推窗看天雪意深。山寒约共梅花语，江水东流予北去。明年春风上石渠，道傍为我吊望诸。
从圣国宝二茂才叙别
作者：陆文圭
朝代：宋

龙门世家史学祖，足涉淮湘到邹鲁。
儿生堕地弧在左，妇闭车中为谁苦。
二君雁荡游虎林，逆旅一笑论古心。
地炉画灰事未竟，推窗看天雪意深。
山寒约共梅花语，江水东流予北去。
明年春风上石渠，道傍为我弔望诸。
代上乐平傅知州初庵
作者：陆文圭
朝代：宋
体裁：七言律诗

一代风流独老庵，再扶道脉起东南。家声可与诸洪继，易学曾同小阮参。昼锦羡君荣世胄，寒毡容我坐清谈。愿为药笼中间物，才匪芝苓愧不堪。
代和翟知事舟中寄登光阳楼诗韵
作者：陆文圭
朝代：宋

登临送目际天涯，人物风流胜永嘉。
已泝清流乘画鹢，尚留醉墨看涂鸦。
长空黯淡吹云叶，别浦微茫蹴浪花。
老守江城闲兀坐，秋宵短梦苦思家。
代和翟知事舟中寄登光阳楼诗韵
作者：陆文圭
朝代：宋
体裁：七言律诗

登临送目际天涯，人物风流胜永嘉。已溯清流乘画鹢，尚留醉墨看涂鸦。长空黯淡吹云叶，别浦微茫蹴浪花。老守江城闲兀坐，秋宵短梦苦思家。
代挽奉政陈公
作者：陆文圭
朝代：宋
体裁：五言律诗

江淮离旧隐，辽碣著新功。騄耳非凡马，苍髯独老龙。韩铭空纪实，曾箦遂长终。先世盟犹在，寒山泪滴松。
代挽奉政陈公
作者：陆文圭
朝代：宋

江淮离旧隠，辽碣着新功。
騄耳非凡马，苍髯独老龙。
韩铭空纪实，曾箦遂长终。
先世盟犹在，寒山泪滴松。
仲冬雪夜偶书三绝句
作者：陆文圭
朝代：宋

城楼戍鼓尽三更，灯射斋窗一黍明。窗下有人勤不寐，隔墙犹听读书声。拥衾危坐夜沉沉，门外谁知雪寸深。掩卷不言空太息，静中忽见古人心。长廊风紧雨冥冥，花落寒灯酒半醒。但觉晨光何太早，不知飞霰集窗棂。
仲冬雪夜偶书三绝句·其一
作者：陆文圭
朝代：宋
体裁：七言绝句

城楼戍鼓尽三更，灯射斋窗一黍明。窗下有人勤不寐，隔墙犹听读书声。
仲冬雪夜偶书三绝句·其三
作者：陆文圭
朝代：宋
体裁：七言绝句

长廊风紧雨冥冥，花落寒灯酒半醒。但觉晨光何太早，不知飞霰集窗棂。
仲冬雪夜偶书三绝句·其三
作者：陆文圭
朝代：宋

长廊风紧雨冥冥，花落寒灯酒半醒。
但觉晨光何太早，不知飞霰集窗櫺。
仲冬雪夜偶书三绝句·其二
作者：陆文圭
朝代：宋
体裁：七言绝句

拥衾危坐夜沉沉，门外谁知雪寸深。掩卷不言空太息，静中忽见古人心。
偶书
作者：陆文圭
朝代：宋
体裁：七言绝句

忧时耿耿丹心在，无事悠悠白日过。万里山河音信少，一春风雨闷怀多。
偶书邸壁
作者：陆文圭
朝代：宋
体裁：七言律诗

俯仰随人似桔槔，功名落落倦英豪。婆娑仅可供宾戏，寂寞安能免客嘲。空有云心怀鹤发，竟无风力举鸿毛。祖刘起舞成何事，岁晚柴桑是故交。
偶书邸壁
作者：陆文圭
朝代：宋

俯仰随人似桔槔，功名落落倦英豪。
婆娑仅可供宾戏，寂寞安能免客嘲。
空有云心怀鹤髪，竟无风力举鸿毛。
祖刘起舞成何事，岁晚柴桑是故交。
偶作
作者：陆文圭
朝代：宋
体裁：七言绝句

奸雄往往堕危机，成败安能论是非。空笑狂生投益智，绝怜老母遗当归。
偶作
作者：陆文圭
朝代：宋

姦雄往往堕危机，成败安能论是非。
空笑狂生投益智，绝怜老母遗当归。
偶题·其一
作者：陆文圭
朝代：宋
体裁：五言绝句

少年不更事，新学多误人。桓冲成缪语，张禹岂纯臣。
偶题·其二
作者：陆文圭
朝代：宋

旋沽腊醑供园菜，小簇春盘撷土蔬。
老子兴来犹不浅，故人病后肯相疏。
远书每劝加餐食，新学多承问起居。
大息吾年余几耳，閒愁不乐復何如。
偶题·其二
作者：陆文圭
朝代：宋
体裁：七言律诗

旋沽腊醑供园菜，小簇春盘撷土蔬。老子兴来犹不浅，故人病后肯相疏。远书每劝加餐食，新学多承问起居。大息吾年馀几耳，閒愁不乐复何如。
入京二首
作者：陆文圭
朝代：宋

觚棱栖雀五云深，此日江湖向阙心。朽骨不堪重拂拭，涓人莫枉费黄金。手携布被入关中，颇似菑川六十翁。未必汉廷推第一，不须侧目事辕公。
入京二首·其一
作者：陆文圭
朝代：宋
体裁：七言绝句

觚棱栖雀五云深，此日江湖向阙心。朽骨不堪重拂拭，涓人莫枉费黄金。
入京二首·其二
作者：陆文圭
朝代：宋
体裁：七言绝句

手携布被入关中，颇似菑川六十翁。未必汉廷推第一，不须侧目事辕公。
入杭怀古呈史药房
作者：陆文圭
朝代：宋

某丘某水记儿时，陈迹迷茫问不知。
观裏看花空有菜，山南种豆落为萁。
林疏想弋逋仙鹤，壁坏应墁坡老诗。
只怪西湖顽面目，浓妆犹自学西施。
入杭怀古呈史药房
作者：陆文圭
朝代：宋
体裁：七言律诗

某丘某水记儿时，陈迹迷茫问不知。观里看花空有菜，山南种豆落为萁。林疏想弋逋仙鹤，壁坏应墁坡老诗。只怪西湖顽面目，浓妆犹自学西施。
入杭苦雪二首
作者：陆文圭
朝代：宋

雪天无晨昏，尤难辨西东。高低赋万象，偶尔一色同。会睹日与月，终愁雨兼风。居人掩关卧，况乃逆旅中。买薪呼斗酒，黧颊生微红。年年西湖上，梅柳得春多。新正十日雪，重阴压微和。皓洁混泥途，轻盈赴寒波。危桥驴失脚，不如坐吟哦。推窗无杰句，奈此玉峰何。
入杭苦雪二首·其一
作者：陆文圭
朝代：宋

雪天无晨昏，尤难辨西东。
高低赋万象，偶尔一色同。
会皋日与月，终愁雨兼风。
居人掩关卧，况乃逆旅中。
买薪呼斗酒，黧颊生微红。
入杭苦雪二首·其一
作者：陆文圭
朝代：宋
体裁：古风

雪天无晨昏，尤难辨西东。高低赋万象，偶尔一色同。会睹日与月，终愁雨兼风。居人掩关卧，况乃逆旅中。买薪呼斗酒，黧颊生微红。
入杭苦雪二首·其二
作者：陆文圭
朝代：宋

年年西湖上，梅柳得春多。
新正十日雪，重阴压微和。
皓洁混泥途，轻盈赴寒波。
危桥馿失脚，不如坐吟哦。
推窗无杰句，奈此玉峰何。
入杭苦雪二首·其二
作者：陆文圭
朝代：宋
体裁：古风

年年西湖上，梅柳得春多。新正十日雪，重阴压微和。皓洁混泥途，轻盈赴寒波。危桥驴失脚，不如坐吟哦。推窗无杰句，奈此玉峰何。